18:07 / 03.03.2016\nЕвропа Футбол уюшмалари иттифоқи (УЕФА)нинг янги бош котиби жума куни сайланади. Маълумки, ўтган жума куни УЕФА бош котиби Жанни Инфантино Халқаро футбол федерацияси (ФИФА) президенти этиб сайланган эди. Шу муносабат билан у УЕФАдаги лавозимидан воз кечиши керак.\nАйни дамда Европа Футбол уюшмалари иттифоқи бош котиблигига Теодор Теодоридис асосий даъвогар экани айтилмоқда. У шу кунга қадар УЕФА бош котибининг ўринбосари лавозимида ишлаб келарди. УЕФА Ижроия қўмитасининг аъзоси Франтишек Лауринецнинг сўзларига қараганда, жума куни Ижроия қўмитанинг мажлиси бўлиб ўтади, унда вақтинча бош котиб лавозимини бажариб турувчи сайланади. Май ойида бўлиб ўтадиган конгрессда бу борада узил-кесил қарор қабул қилинади.\nУЕФА Бош котиби Жанни Инфантино жума куни Халқаро футбол федерациясининг ҳисоб бўйича тўққизинчи президенти этиб сайланди. Эндиликда 45 ёшли амалдор ташкилотни инқироздан олиб чиқиши керак бўлади. Конгресс ишида ФИФАга аъзо 209 давлат вакиллари иштирок этди. Бироқ Индонезия ва Кувайт овоз беришдан маҳрум қилинган эди. Шу сабабли 207 та мамлакат вакили овоз беришда иштирок этди. Президент сайлови икки босқичда бўлиб ўтди. Биринчи раунда номзодлардан ҳеч бири етарлича овоз олмади. Сайлов аввалида номзодларнинг хаммасига ўз дастурларини билдириш учун 15 дақиқадан вақт берилди. Энг оташин нутқ жанубий африкалик Токио Сексвале томонидан идрок этилди. Тўғри у сўзининг якунида номзодини қайтариб олишини маълум қилди. Натижада тўрт номзод қолди. Бироқ улардан ҳеч бири етарлича овоз олмади. Биринчи раундда Инфантино 88 та овоз олди. Унинг асосий рақиби шайх Салмон бин Иброҳим аль-Халифага эса 85 та овоз насиб қилди. Шаҳзода Али бин Ал-Хусайн 27 та, Жером Шампань эса 7 та овоз олди. Иккинчи раундда эса Инфантино 115 делегат томонидан қўллаб-қувватланди. Бу унинг ғалаба қозониши учун етарли бўлди.\nСайловлар тугаши билан нутқ сўзлаган Инфантино ҳис-ҳаяжонини яшириб ўтирмади ва ФИФА ҳурматга сазовор ташкилот эканини, унинг обрўсини қайта тиклаш йўлида бор кучини сарфлашини таъкидлади. Шу тариқа Инфантино ўз устози Йозеф Блаттер лавозинини эгаллади. “Инфантино тажриба, билим, стратегик ва дипломатик кўникмаларга эга. У менинг ишимни давом эттира олади ва ФИФАдаги вазиятни барқарорлаштира олади”, деди Блаттер. Таҳлилчиларнинг фикрича, Инфантинони нафақат Европа балки бутун дунё қўллаб-қувватлайди.\nФИФА Конгрессида ташкилотни ислоҳ қилишга қаратилган бир қатор қарорлар қабул қилинди. Бу ҳужжатлар махсус қўмита томонидан тайёрланди. Маълумки, ислоҳотлар ўтган йилнинг декабрида Ижроия қўмита томонидан бир овоздан маъқулланган эди. Бироқ навбатдан ташқари Конгрессда унга қаршилар ҳам топилди. Масалан, Фаластин футбол федерацияси ислоҳотларни танқид қилар экан, бу ислоҳотлар ФИФАни тижорат компаниясига айлантириб қўйишини таъкидлади. Бунинг натижаси ўлароқ ФИФА Низомига киритиладиган ўзгартишларни 179 нафар вакил қўллаб-қувватлаган бўлса, 22 киши қарши чиқди. Ислоҳотлардан бирига кўра, бир шахс тўрт йилик муддат билан кетма-кет уч марта ФИФА президенти этиб сайланиши мумкин. Худди шу каби чекловлар ФИФА Кенгаши, аудит бўйича ижроя қўмитаси, суд органларига ҳам тааллуқлидир. Янги тузилмага кўра, ташкилот Ижроия қўмитаси ўрнига президент раҳбарлигида Кенгаш ташкил этилди. Бу кенгаш футболни ривожлантиришга қаратилган стратегик масалалар билан шуғулланади. Кенгаш таркибига 36 киши киритилган. Шундан 9 нафари УЕФА, 7 нафардан Осиё ва Африка футбол конфедерациялари, 5 нафардан эса Шимолий ва Марказий Америка, 5 нафари эса Жанубий Америка, 3 нафари эса Океания футбол конфедерациялари вакилларидир. Ҳар бир конфедерациядан камида бир аёл Кенгашга аъзо бўлиши керак.\nТашкилот қўмиталари сони аввал 26 та бўлса, эндиликда уларнинг сони 9 тага камайтирилди. Бундан кейин ҳар йили президент, бош котиб, Кенгаш аъзолари, қўмита раислари ва суд идоралари аъзоларининг маошлари эълон қилиниб борилади.\nТашкилотнинг молиявий аҳволи ҳақида гапирадиган бўлсак, ФИФА Бош котиби вазифасини бажарувчи Маркус Каттнернинг сўзларига қараганда, ташкилот бу борада мураккаб вазиятда турибди. У ташкилот босим остида эканлигини қайд қилар экан, бюджетда камомад кузатилишидан огоҳлантирди. 2015-2018 йиллар учун 550 миллион доллар етишмаслигини эслатиб ўтди.\nБироқ ФИФА янги президенти Жанни Инфантино ўзи бошчилигида ташкилот банкортга учрамаслигини ваъда қилди. “Молиявий вазиятни тўғри ўзанга солиш масаласида менда тажриба бор. Биз ҳаражатларни қисқартиришимиз мумкин. Бу муаммо эмас. Ҳомийлар ФИФАга ишонишлари керак. Мен фойда кўришимизга ишонаман”, деди Инфантино бўлиб ўтган матбуот анжуманида. У ўз сўзида ФИФА президентлигига сиёсат билан шуғулланиш учун эмас, балки футбол ривожи йўлида ишлаш учун келганини таъкидлади.\nХалқаро Олимпиада Қўмитаси Президенти Томас Бах ФИФА Президенти Жанни Инфантинони янги лавозим билан табриклади ва ташкилот ислоҳоти йўлида муваффақиятлар тилади.


ОНА ВА БОЛА ЎЛИМИ - Ўзбекистон овози газетаси\nОдам жони оғриса, нажот истаб шифохонага боради. Тиббиётни «фанлар ичида энг олижаноби», деб атаган Гиппократ қасамини қабул қилган шифокор қўлига ўз ҳаётини ишониб топширади. Шифокорлар унинг дардига дармон, бошида парвона бўлади. Аҳоли саломатлиги йўлида садоқат билан фидокорона меҳнат қилаётганлар элнинг дуосини олади, касбидан барака топади.\nБироқ сўнгги вақтларда матбуотда, ижтимоий тармоқларда шифокорларнинг лоқайдлиги ва эътиборсизлиги, беморларга нотўғри ташхис қўйилиши ёки нотўғри муолажа қилиниши оқибатида ҳатто фожиалар юз бераётгани ҳақидаги ташвишли хабарлар кўзга ташланмоқда. Паркентлик Зилола Мирзабоева ҳам 24 ёшли қизи Дурдонанинг вафотига шифокорларнинг масъулиятсизлиги сабаб бўлган, деб ҳисоблайди...\nДурдона Аъзамова ҳомиладорлигининг еттинчи ойида тоби қочаётганини ҳис қилди. Онаси уни дарҳол шифокор ҳузурига олиб боради. 2018 йилнинг 4 июнь куни Паркент туман тиббиёт бирлашмасида гинеколог Умриниса Мирзалиева Дурдонанинг саломатлилигини текширувдан ўтказиб, уни сўнг аёлдан қон таҳлили топширишга жўнатади.\nАгар гинеколог Умриниса Мирзалиева ўз вазифасига совуққонлик билан қарамасдан, келинчакни чуқур тиббий кўрикдан ўтказиб, қон таҳлилини кўриб чиққанида унинг гепатит касаллигига чалинганини ўз вақтида аниқлаган ва уни бартараф қилиш чораларини кўрган бўларди. Лекин у қон таҳлили жавобини олмасдан Дурдонага соғлиги жойида эканини айтиб, уйига қайтариб юборади.\nОрадан уч-тўрт кун ўтиб, Дурдонанинг кўнгли айнийди, қайт қилади. Иштаҳаси бўлмайди. Бундан хавотирланган қайнотаси Мирсиддиқ Толипов уни терапевт врач Мирзоҳид Пўлатов кўригига олиб боради.\n– Қирқ йилдан буён тез ёрдам бўлимида фельдшер бўлиб ишлайман, – дейди Мирсиддиқ Толипов. — Келиним 4 июнь куни Умриниса Мирзалиева назоратидан ўтганлигини айтганди. Врач унга ваҳимага асос йўқлигини, ҳомиладорликда бир оз безовталик бўлиб туришини тушунтирган экан. Шу гапни эшитиб, кўнглим тинчланганди. Орадан уч-тўрт кун ўтиб, кечки вақт Дурдонанинг яна тоби қочиб қолди. Дарҳол шифохонага олиб бордим. Врач Мирзоҳид Пўлатов унга глюкозага аскорбинкани аралаштириб, осма укол қўйди. Ундан кейин церукал осма уколни қўйди. Шундан кейин биз яна уйга қайтиб келдик.\n– Туманимиздаги туғуруқ бўлимида ҳамшира бўлиб ишлайман, — дейди Дилафрўз Туропова. — Дурдона холамнинг қизи бўлади. У 13 июнь куни гинеколог Умриниса Мирзалиева қабулига борганди. Лекин, ўша куни шифокор йўқ экан. (Ажабо, гинеколог Умриниса Мирзалиева иш пайтида қаерда юрган экан?) Шунинг учун уни дарҳол туғруқ бўлимига олиб бордим. Чунки, ранглари анча сарғайиб, ҳолсиз бир аҳволда эди. Ўша кунги текширувларда уни гепатит касалига чалинганлиги аниқланди. Кейин Дурдонани бош инфекционист Қўшоқ Бековнинг олдига олиб бордим. У киши таҳлил жавобларига бир назар ташлаб қўйди-да, «ҳомиладорликда ранг кетиши табиий ҳол», деди.\nМен врачга анализ жавоблари Дурдонани гепатит орттирганини кўрсатаётганлигини айтдим. У киши яна такрор қон таҳлили топширишни маслаҳат берди. Шу куннинг ўзидаёқ биз Дурдона билан туманимиздаги хусусий клиникага бордик. У ерда ҳам анализ жавоблари гепатит касалига чалинганини кўрсатди. Кейин яна Қўшоқ Беков олдига қайтиб келдик. Таҳлил жавобларини кўрганидан сўнг у вилоят юқумли касалликлар шифохонаси врачига қўнғироқ қилиб, бемор юбормоқчилигини айтди. Хуллас, ўша куни Дурдона шошилинч тарзда вилоят юқумли касалликлар шифохонасига ётқизилди.\n– Қизим орадан бир-икки кун ўтиб, вилоят юқумли касалликлар шифохонасидан Чирчиқ шаҳридаги туғруқхонага кўчирилди, — дейди куйиниб Дурдонанинг онаси. — Жудаям оғир аҳволда эди, у ерда кома ҳолатига тушди. Шундан кейин жон берди. Мен қизимнинг вафотига шифокор Қўшоқ Беков, гинеколог Умриниса Мирзалиева, Мирзоҳид Пўлатов, ҳамшира Дилобар Сарбоеванинг масъулиятсизлиги сабаб бўлди, деб биламан. Бунга асосларим бор.\nУмриниса Мирзалиева қизимни чуқур текширувдан ўтказиб, кейин қон таҳлилларини имкон қадар тезроқ олинишини назорат қилиши керак эди. Лекин у ўз касбий масъулиятига совуққонлик билан ёндашган, жони оғриётган ҳомиладор қизимнинг қандай касалликка чалинганини аниқламаган. Ҳамшира Дилобар Сарбоева қон таҳлили жавобини ўз вақтида олган, лекин бепарволиги сабаб, орадан 12 кун ўтгандан кейин уни шифокорга етказган.\nАгар шифокорлар қизимнинг аҳволига ўз вақтида жиддий эътибор беришганида, унинг ҳаётини сақлаб қолиш мумкин эди. Чунки аҳволи дастлаб унча оғир эмасди. Энг ажабланарлиси, қизимнинг вафотидан бир оз вақт ўтиб, унинг касаллик тарихи варақаси туман тиббиёт бирлашмасининг рўйхатхонасидан ғойиб бўлганини билиб қолдим. Бу кимга керак бўлди, бекорга йўқолмаган бўлса керак?\nБиз аёлнинг даъволари қанчалик ҳақиқатга яқин эканлигини билиш мақсадида туман тиббиёт бирлашмасида бўлдик. Ҳамшира Дилобар Сарбоева қон таҳлили жавобини ҳақиқатдан ҳам шифокорга ўз вақтида етказиб бермаган экан. Айни жавоб олиниши керак бўлган куни у соат 11:00 да тоққа дам олгани чиқиб кетган экан. Ажабо, Дилобар Сарбоева иш кунида, бир инсоннинг ҳаёти қил устида турганида қон таҳлилини гинеколог Умриниса Мирзалиевага зудлик билан етказиш ўрнига кимдан рухсат сўраб тоғ сайрига чиқиб кетди экан?\nВрач Мирзоҳид Пўлатов Дурдона Аъзамованинг 7 ойлик ҳомиласи бор эканини билса-да, унга гинеколог маслаҳатисиз, ҳомиласи бўлган аёлларга тавсия қилинмайдиган глюкоза осма уколини қилади. Инфекционист Қўшоқ Беков эса ҳомиладор беморни туғруқ бўлимига юбориш ўрнига вилоят юқумли касалликлар шифохонасига жўнатади...\nВоқеалар таҳлили шуни кўрсатмоқдаки, ҳамма муаммо Дурдона Аъзамова гинеколог Умриниса Мирзалиева қабулига келганидан кейин бошланган. Борди-ю, шифокор Дурдонани текширувдан ўтказиб, унинг қон таҳлили жавобини ўз вақтида олишни ҳамшира Дилобар Сарбоевадан қатъий талаб қилганида, балки воқеалар бундай тус олмаган бўлармиди?! Айнан шундай лоқайдлик врач Мирзоҳид Пўлатов фаолиятида ҳам намоён бўлган.\nПаркент туман тиббиёт бирлашмасида бўлганимизда шунча воқеалар бўлиб ўтганидан кейин ходимларга нисбатан қандай чора-тадбир кўрилганлиги билан қизиқдик. Қўлимизга 2018 йилнинг 6 август куни Дурдона Аъзамованинг вафоти муносабати билан бирлашмада ўтказилган йиғилиш баённомасини тутқазишди.\nҲужжатга кўра, йиғилиш туман тиббиёт бирлашмасида ўтказилган экан. Унда бирлашма бошлиғи Ғ. Сирожиддинов, туман туғруқ бўлими бошлиғи С.Аъзамова, оналик ва болаликни муҳофаза қилиш бўйича муовини Ж. Кидиралиева, бош инфекционист Қ. Беков, саломатлик маркази шифокори Ф. Шомирзаева ва яна бир қатор акушер-гинекологлар иштирок этган. Таклиф қилинганлар орасида туман ҳокими ўринбосари, хотин-қизлар қўмитаси раиси З.Мақсудова ҳам бор экан.\nЛекин йиғилиш баённомасида бизнинг суриштирувларимизда аниқланган ҳолатлар йўқ.\nСўзга чиққанлар умумий гапдан нарига ўтмаган. Масалан, акушер-гинеколог В. Носирова марҳуманинг оилавий аҳволи, илгари кўричак бўлганлигини, соматик касаллик бўйича «Д» назорати бўлмаганлигини, 2018 йилнинг 6 февраль куни мутахассислар кўригидан ўтганида тиббий анализлари нормада бўлиб, ҳомиладорлик кузатувига олинганлигини айтиш билан кифояланган.\nТуман туғуруқ бўлими бошлиғи С. Аъзамова Дурдонани мунтазам кўрикларга келиб турганлигини, 4 марта кўрикдан ўтганида шикояти бўлмаганини айтган. Ҳомила 28 ҳафталик вақтида, яъни 13 июнь куни Дурдонада жиддий шикоятлари бўлганлигини маълум қилган.\nБаённомада Дурдонанинг вафотига сабаб бўлган ҳолатлар аниқ таҳлил қилинмаган. Бу йиғилиш худди номигагина ўтказилганга ўхшайди. Шунингдек, туман ҳокими ўринбосари, хотин-қизлар қўмитаси раиси З. Мақсудова бу масалада умуман фикр билдирмагани кишини ажаблантиради. Нима, у расмиятчилик учун қатнашганми?... Ёки бўлган воқеа уни ташвишга солмаганми?\nБаённомада нима учун ҳомиладор аёлга гинеколог консультацияси сутка давомида берилмаган, деган савол очиқ қолган. «Аёлга гепатит касаллиги қаердан юққан», деган ўринли саволга: «айтишларича, эрида гепатит бўлган», деб қайд қилинган.\nМаълум бўлишича, марҳуманинг турмуш ўртоғи Миршавкат Аъзамов беш ёшида гепатат билан оғриган экан. Шифохонада 6 кун даволаниб, соғайиб чиққан. Аёлининг вафотидан кейин «касаллик турмуш ўртоғидан юққан», деган миш-мишларга чек қўйиш мақсадида 2018 йилнинг 16 июлида Республика вирусология марказига бориб, қон таҳлилини текширтирган. Ундан ҳеч қандай касаллик чиқмаган...\nЭнг қизиғи, баённоманинг қарор қисмида Паркент тумани амбулатор поликлиника хизматида участка патронаж хизмати талаб даражасида эмаслиги қайд қилинган. Ҳомиладор аёллар диспансер назоратига олингандан сўнг ўтказиладиган чуқурлаштирилган тиббий кўриклар номигагина, «жуда саёз ва кўрикдан сўнг кўрик хулосалари ўтказилмаётгани» таъкидланган. Назоратни сусайтиргани, ишни тўғри ташкиллаштирмагани учун кўп тармоқли марказий поликлиника мудири Олимжон Турсунқулов, умумий амалиёт шифокори Венера Носирова ва патронаж ҳамшираларини 30 фоиз жаримага тортиш белгиланган. Лекин унинг ижроси ҳам номаълумлигича қолган...\nВазирлар Маҳкамасининг 2018 йил 18 июндаги қарорига мувофиқ Тиббиёт ташкилотлари врачларининг касбий фаолиятини ўрганиш тартиби тўғрисидаги низом тасдиқланган бўлиб, унда субъектив сабабларга кўра, беморнинг соғлиғига жиддий зарар етказилган ёки ўлим ҳолати юзага келган бўлса, бунда ҳуқуқни муҳофаза қилувчи органлар томонидан врачнинг касбий фаолияти белгиланган тартибда ўрганиб чиқилади. Баённомада эса булар ҳақида гап йўқ.\nСубъектив сабабларга врач билими савиясининг етишмаслиги оқибатида беморнинг ҳолатини тўғри баҳолай олмаслик, мавжуд имкониятларга қарамасдан даволаш-диагностика стандартларига риоя қилмаслик, врач томонидан нотўғри тактика қўлланилганлиги, тажрибаси етишмаслиги ва бошқа шу каби ҳолатлар киради. Йиғилиш баённомасида буларга умуман эътибор берилмаган.\nКейинги икки йилда Президентимизнинг тиббиёт соҳасига оид 50 та фармон, қарор ва фармойишлари, Вазирлар Маҳкамасининг 70 дан зиёд қарор ва фармойишлари қабул қилинди. Шу билан бирга соҳа мутахассисларининг ойлик маоши 2018 йил 1 декабрдан 20 фоизга оширилди, жорий йилнинг 1 апрелидан яна 15 фоизга оширилди. Буларнинг барчаси албатта тиббиёт ходимларига бўлган эътибор ва ғамхўрликнинг ёрқин намунаси. Бунга жавобан сидқидилдан меҳнат қилиб, халқимизни тиббий хизматдан рози қилиш ўрнига ўз вазифасига масъулиятсиз қараётган шифокорлар билан асло муроса қилиб бўлмайди.\nШифокорлик – машаққатли меҳнат, сабр-тоқат, матонат ва жасорат талаб қиладиган, инсоний туйғуларга йўғрилган касбдир. Шундай экан, тиббиёт тизимидаги шифокору ҳамширалар ҳалол меҳнат қилса, халқ меҳрини қозонади, дуо олади, савобга қолади. Акс ҳолда, қарғиш олади, гуноҳга ботади, қонун олдида жавоб беришига тўғри келади.\nТАҲРИРИЯТДАН: Мамлакатимиз тиббиёти тизимида амалга оширилаётган катта ислоҳотларни, билимли, диёнатли, фидойи шифокорлар оз эмаслигини инкор этиб бўлмайди. Афсуски, ўз вазифасига масъулиятсизлик билан қараётган ёки билими талабга жавоб бермаётганлар ҳам борлиги аччиқ ҳақиқат.\nПаркент туман тиббиёт бирлашмасида бўлган воқеа кишини қаттиқ ўйга толдириши, ҳушёр торттириши керак. 24 ёшга тўлган аёлнинг етти ойлик ҳомиласи билан нобуд бўлиши фавқулодда ҳолат сифатида қабул қилинмоғи, тиббиёт тизими раҳбариятини оёққа турғазмоғи зарур, деб ҳисоблаймиз. Бу воқеа ўз-ўзидан содир бўлмаган албатта, унинг сабаблари, айбдорлари аниқланиб, тегишли жазосини олмаса, бундай фожиалар давом этаверади.


«Уйнинг майдони катта чиқди, яна қўшмасанг бўлмайди…» - Huquq.uz\n«Уйнинг майдони катта чиқди, яна қўшмасанг бўлмайди…»\n15:00 - 22.06.2021\nАввал бир эмас, икки марта судланган Алишерга ота-онаси яхши ният билан шу исмни қўйишган. Инсонда ўз номини оқлаши учун ҳам бир чимдим фаросат ва ақл бўлиши керак. Алишер Носиров Бухоро тумани «Ермулккадастр» корхонасида иш бошлаганига атиги бир йил бўлганда яна жиноят кўчасига кирди. Балки илгари ёшлик қилиб хатога йўл қўйган деб оқлашимиз мумкиндир. Бироқ бу гал у билиб туриб жиноятга қўл ургани ачинарли.\nМутахассислардан келган ҳужжатларни онлайн тарзда компьютерга юклаш вазифасини бажариб келган Алишер Носировга бир куни таниши Равшан Ғаффоров қўнғироқ қилиб, кадастр ҳужжатларини расмийлаштиришда бир танишига ёрдам бериш лозимлигини айтди.\n– Акажон, сиз айтасизу мен йўқ дейманми?\n– Ҳа, энди қўлингиздан иш келишини билиб ваъда бериб қўйдим-да…\n– Энди, биласиз… Уйнинг эски ҳужжатларини янгилаш учун бироз харажат қилишга тўғри келади. Икки миллион сўм бўлади.\nАйтилган суммани олган фирибгар иши тушганларга ҳужжатлар бир ойда тайёр бўлишини ваъда қилди. Аммо ноқонуний иш ҳадеганда битавермади. Содда одамлардан бу гал яна бир ярим миллион сўм пул сўради. 2019 йилнинг сентябрь ойида содир қилган фирибгарлиги учун унга нисбатан жиноят иши қўзғатилиб, қамоқ эҳтиёт чораси қўлланди. Шу билан Сарханг қишлоғида яшовчи фуқаронинг илтимоси қолиб кетди. 2020 йил февраль ойида жиноят ишлари бўйича Бухоро тумани судининг ҳукмига биноан жазо чораси ўзгартирилиб Алишер Носиров озодликка чиқди. Аммо «ишингизни битириб бераман» деб олган 3 млн. 500 минг сўм пулни оқлаш учун чала қолган ишини битирмоқчи бўлди. Яна таниш-билишларини ишга солди. Таниши Ғаффоровга қўнғироқ қилиб уйнинг майдони ўлчовда катта чиққанини сабаб қилиб кўрсатиб яна 560 минг сўм пул сўради.\nТама нони тотли келса-да, бир куни тешиб чиқиши аниқ. Шундай бўлди ҳам. Мақоламиз қаҳрамони учинчи марта судланди. Унга ойлик иш ҳақининг 30 фоизини давлат ҳисобига ушлаб қолиш шарти билан 2 йилу 6 ой муддатга озодликни чеклаш жазоси тайинланди.


Ёрқин Назаров: “Муҳими, ғалаба қозониш” - PFС "Navbahor"\nЁрқин Назаров: “Муҳими, ғалаба қозониш”\nCoca Cola Суперлига 12-туридан ўрин олган “Навбаҳор” – “Андижон” (0:1) жамоалари ўртасидаги “водий дербиси”дан кейинги матбуот анжуманининг дастлабки қисмида “Андижон” жамоаси устози Ёрқин Назаров иштирок этиб, ўйин ҳақидаги фикрлари билан ўртоқлашди.\n- Бугунги ғалаба мухлисларимиз учун совға бўлди. Жамоамиз анчадан буён зафар қучолмаётганди. Ўйин ҳақида гапирадиган бўлсам, йигитлар топшириқларимизни ўз ўрнида бажаришди. “Навбаҳор”нинг сўнгги иккита ўйинини таҳлил қилиб, шунга яраша тайёргарлик кўргандик.\nМезбонларнинг мухлислар қўллаб-қувватлаши остида ҳужумкор ўйин намойиш этишини билгандик ва шу боис, асосан, қарши ҳужумдан фойдаланган ҳолда, ўйнадик. Бу эса учрашувга ҳакам томонидан қўшиб берилган сўнгги сонияларда ўз самарасини берди. Йигитлар бугунги ўйинда катта куч сарфлашди, ҳаттоки, захирадан майдонга футболчи туширишга ҳам улгурмадик. Йигитларга бунинг учун раҳмат.\n- Бугунги учрашув ҳакамлари борасида нима дея оласиз? Улар ўйинни яхши бошқаришдими?\n- Ҳакамларга ҳеч қандай эътирозим йўқ. Гарчи учрашув давомида “Навбаҳор”га бироз ён босиш кузатилган бўлсада, уларга эътирозим йўқ. Ҳакамлар ишини баҳолайдиган масъуллар бор ва уларнинг ишларини ўша шахслар назорат қилишади.\n- Бугунги ўйинда шогирдларингиз кўп марта огоҳлантирилишди. Буни қандай изоҳлайсиз?\n- Тўғри, йигитлар кўп сариқ карточка олишди. Лекин бу қўполлик эвазига эмас, балки ўйиннинг кескин курашлар остида ўтганлиги боис, юз берди. Шогирдларимга қараганда, “Навбаҳор” футболчилари қўполроқ ўйнашди. Қизил карточкага тортадиган вазият ҳам бўлди, лекин ҳакам мезбонлар футболчисини майдондан четлатмади.\n- Бугунги ўйинда шогирдларингиз томонидан кўп вақт чўзишлар кузатилди. Бунга қандай изоҳ берасиз?\n- Бугун сариқ карточкаларимиз кўп бўлди, вақт чўзишлар кузатилди, лекин асосийси, ғалаба қозондик. Олдинги баҳсларда яхши ўйнаб, “Пахтакор” ва АГМКга ютқаздик. Менга қолса, бугунгидек ўйнаб, ғалаба қозонишимиз муҳимроқ.\n- Ёзги трансфер пайтида жамоани кучайтириш режаси борми?\n- Албатта, ёзги трансфер ойнасида футболчи олишимиз керак. Бугун ҳам захирадан ўйинчи туширолмадик. Про-лига жамоаларидан футболчи оламиз, айрим ўйинчиларни кузатяпмиз. Раҳбарият рухсат берса, харидларни амалга оширишимиз керак, таркибда рақобатбардошликни оширишимиз шарт.


Жанубий Кореянинг Сувон шаҳрида жойлашган Аджу университети Ўзбекистон ёшлари ва мутахассислари учун асосий ўқув марказларидан бири ҳисобланади. Мазкур олий ўқув юрти бизнес бошқаруви, тиббиёт ва ахборот технологиялари соҳаларидаги етакчи университетлардан биридир. Унда ҳозирги кунда 14 минг нафардан ортиқ талаба таҳсил олмоқда, шуларнинг 1000 нафардан зиёди дунёнинг турли мамлакатларидан келишган.\nАджу университети кўп йиллардан буён Ўзбекистон ва Жанубий Корея ўртасида таълим соҳасидаги икки томонлама ҳамкорликни чуқурлаштиришга ўзининг муносиб ҳиссасини қўшиб келмоқда. Икки давлат раҳбарларининг яқинда Тошкентда бўлиб ўтган учрашувлари якунлари, жумладан, ташриф доирасида малакали кадрларни тайёрлаш борасидаги ҳамкорликни янада ривожлантириш тўғрисида келишувларга эришилгани ушбу университетда катта мамнуният билан қабул қилинди.\nМазкур келишувларнинг амалий жиҳатдан ҳаётга татбиқ этилишига кўмаклашиш мақсадида Аджу университети бакалавриат, магистрлик ва докторлик йўналишлари бўйича қабул қилинадиган Ўзбекистон вакилларининг сонини кўпайтириш ниятида. Бугунги кунда мазкур таълим масканида республикамиздан ўн тўрт нафар талаба бизнес бошқаруви, халқаро тараққиёт ва ҳамкорлик, фармацевтика, математика ҳамда бошқа йўналишларда таҳсил олмоқда.\nЖорий йил 3 июль куни Аджу университети битирувчиларига магистрлик дипломлари топширилиши муносабати билан тантанали маросим бўлиб ўтди. Битирувчилар орасида мамлакатимиз вакили ҳам бор эди.\nТадбир чоғида Халқаро тадқиқотлар ва бизнес менежменти Олий мактаби декани Лим Жей Ик Аджу университети 1973 йили барпо этилганидан буён ўтган давр мобайнида турли соҳаларда мутахассислар тайёрлайдиган глобал олий ўқув юртига айланганини айтди. У университетда ўзбекистонлик талабалар учун қабул квотаси кўпайтирилишини тасдиқлади.\nМатематика бўйича докторант — Тошкент шаҳридаги академик лицей ўқитувчиси Алишер Жалилов Корея Республикасида ўз билимларини мустаҳкамлаш имконияти яратиб берилгани учун мамлакатимиз ҳукуматига миннатдорлик билдирди.\nМазкур рукндаги бошқа мақолалар: « Йилнинг энг фаол ёш ўқитувчиси\tЙилнинг энг фаол ёш олими аниқланди »


"Азроилни кутсам, бўри келди"\nОзодамоҳ ая Саиднуруллоева Шуғнон туманида бўрининг ҳужумига учраган олтинчи фуқародир.\nТоғли Бадахшон вилоятининг Шуғнон туманида яшаб турган 90 ёшли Озодамоҳ Саиднуруллоевага бўри ҳужум қилди. Бахтли тасодиф туфайли тирик қолган онахон ҳаётига, шифокорларнинг ишонтиришича, ҳозир жиддий хавф йўқ.\n90 ёшни қоралаб қолган онахон Озодлик мухбири билан суҳбатда “шу пайтгача қўй ва сигир еган бўрилар энди одам еяётгани”ни айтган.\n- Мен бу ёшда “жонимни олсин” деб Азроилни кутиб ётгандим, лекин унинг ўрнига бўри келди, - дейди шуғнонлик онахон.\nМаълум бўлишича, ўтган душанба куни Озодамоҳ ая бомдод намозига таҳорат олиш учун ҳовлисига чиққан. Шу вақт қаердандир пайдо бўлиб қолган бўри унга ташланиб, бир неча метр масофагача судраб борган. Онахон ёрдам сўраб бақиргач, ён қўшнилари етиб келган. Шу тариқа, ая бўрига ем бўлишдан қутулиб қолган.\nШуғнон туманининг Навобод қишлоқ кенгаши шифокори Ўктамбек Темурбеков бемор Озодамоҳ Саиднуруллоеванинг аҳволини ўртача баҳолайди. Унинг айтишича, бўри кампирнинг қўли ва бўйнига жиддий зарар етказган.\n- Бемор бир-икки ҳафта давомида тузалади. Агар бўриларнинг одамларга ҳужум қилиш ҳолатлари давом этаверса, у ҳолда, аҳоли орасида қутуриш касалининг тарқалиш хавфи бор, - дейди Навобод қишлоқ шифокори Ўктамбек Темурбеков.\nШу туманнинг Сижд ва Риваки қишлоқлари аҳолисининг айтишича, сўнгги вақтлар бўриларнинг одамларга ташланиши ҳолатлари тез-тез қайдга олинаяпти.\nБу қишлоқларда яшовчилар ўзларини ҳимоя қилиш учун “белкурак ва кетмон билан қуролланган”ларини айтади. Зеро, уларнинг гапига қараганда, маҳаллий ҳукумат мулозимлари ота-боболаридан мерос қолган ов милтиқларини мусодара қилган.\nШуғнонликларнинг гувоҳлик беришларича, туман ички ишлар бўлимининг бўриларни қириш учун Сижд ва Ривакига сафарбар қилинган ходимлари “омадсиз ов”дан кейин иш жойларига қуруқ қайтишган.\nТуман милицияси ишидан норози бўлган маҳаллий аҳоли вакилларига кўра, милиционерлар бўриларни овлаш ўрнига ҳавога ўқ отиб, ваҳший ҳайвонларни қўрқитишдан нарига ўтмаган.\nБадахшон вилоят ички ишлар бошқармаси масъулларининг билдиришича, Навобод қишлоқ кенгаши раиси илтимоси билан яқин кунларда аҳолини бўрилар ҳужумидан ҳимоя қилиш мақсадида қуролланган махсус гуруҳ Сижд ва Риваки қишлоқларига юборилади.\nБадахшондаги табиатни муҳофаза қилиш идораси расмийларининг айтишича, 2006 йилдан буён бўриларнинг кўпайиши олдини олишга қаратилган дастур ишламайди. Бу эса, ўз навбатида, йиртқичларнинг тез кўпайишига ҳамда аҳоли ва чорвага нисбатан таҳдид кучайишига сабаб бўлган.\n- Қор кўп ёғиб, ҳаво совуқ бўлгани учун бўрилар ҳам пастга эниб, чорва ва одамларга ташланаяпти. Тегишли идоралар бўри ови учун пул ажратиш ортиқча харажат эканини айтаяпти. Туман ҳукумати ҳисобида эса бунга етарли маблағ йўқ, - дейди Бадахшон вилоятининг табиатни асраш идораси раис муовини Фарҳод Мамадназарбеков.\nАйни пайтда Навобод қишлоқ кенгаши аҳолиси бўрилар хавфи бартараф этилмагунча фарзандларини мактабга юбормаслигини айтмоқда.\n- Оллоҳга шукурки, ҳозир болалар қишки таътилда. Акс ҳолда, болаларимиз бўриларга ем бўларди, - дейди Сижд қишлоғида яшовчи Рамазон.\nТожик мутахассисларига кўра, шўро замонларида бўрилар сони вертолётлар ёрдамида аниқланиб, тартибга солиниб келинган. Бироқ ҳозирда Марко Поло эчкиларини ҳисобга олмаганда, ёввойи ҳайвонларни қайдга олиш амалга оширилмаётгани сабабли Бадахшон тоғларида яна қанча бўри ўлжа қидириб юргани номаълум.


Kutubxona - Rabindranat Tagor. Ta’til (hikoya) / Kiril\nSiz shu sahifadasiz: Rabindranat Tagor. Ta’til (hikoya) / Kiril\nАсар номи Таътил (ҳикоя)\nҚишлоқ болаларининг жўрабошиси Фатик Чокробортининг калласига янги фикр келди. У дарё қирғоғида ётган йўғон ходани кема лангарига айлантирмоқчи бўлди. Фатик, бу ишда ҳамма қатнашиши керак, деган қарорга келди. Бу ишнинг қанчадан-қанча таажжуб, гап-сўз ва норозиликларга сабаб бўлишини ўйлаб, ҳамма болалар шу таклифга хурсандчилик билан рози бўлдилар.\nҲаммалари енг шимариб, ғайрат билан иш бошлаймиз деб турганларида бирдан Фатикнинг укаси Макхонлал ходанинг устига ўтириб олди. Болалар ўз меҳнатларига бунчалик бепарволикни кўриб, дастлаб гангиб қолдилар. Сўнг биттаси астагина келиб Макхонлални туртиб юборди. Бироқ бу чора ҳеч кор қилмади. Бола, ҳамма ўйинларинг бир чақа дегандек қилиб, бемалол хаёл суриб ўтираверди.\nЖаҳли чиққан Фатик укасига қараб:\n— Менга қара, уриб абжағингни чиқараман! Тур ўрнингдан! — деб бақирди.\nАммо Макхонлал бир қимирлаб қўйди-ю, яна ҳам яхшироқ ўтириб олди.\nАлбатта, бундай ҳолда, бошқалар олдида обрўни сақлаш учун гапга кирмас уканинг қулоқ-чаккасига тушириши лозим эди, бироқ Фатик бунга журъат этолмади. Фатик, Макхонлалнинг адабини бериш унга ҳеч гап эмас-у, лекин ундан қизиқроқ ўйин ўйлаб топгани учун бу ишдан тийилиб тургандай кўринарди. У болаларга ходани укаси билан бирга юмалатиб юборишни таклиф қилди.\nМакхонлал, майли, жуда қизиқ бўлади, деди-ю, бу қалтис ўйиннинг оқибати нақадар хавфли экани на унинг, на бошқаларнинг ақлига келмади.\nБолалар: «Ҳа, қани! Ҳа, қани!» — деб ходани қимирлата бошладилар.\nХода сал айланиши билан Макхонлал ағдарилиб тушди. Бу болаларган кутганларидан ҳам ортиқроқ таъсир қилиб, кула-кула ичаклари узилаёзди. Лекин бошқалар кулса ҳам, Фатик бир оз эсанкиради. Макхон сакраб ўрнидан турди-да, акасига ташланиб, уни савалай бошлади. Сўнгра,\nҳаммаёғи тимдаланган ҳолда йиғлаб уйга жўнади. Шу билан ўйин тамом бўлди.\nФатик бўлса бир кўкатни юлиб, ярим чўккан қайиқнинг учига чиқиб ўтирди-да, индамай кўкат поясини шимий бошлади.\nШу пайтда қирғоққа бир қайиқ келиб тўхтади. Ундан ўрта ёшли, сочлари оқ, муртлари қора бир жаноб чиқиб келди.\n— Чокробортининг уйи қаерда? — деб сўради у Фатикдан.\nБола поя шимиб туриб:\n— Ана у ерда, — деб жавоб берди.\nБироқ, у қайси томонга ишора қилганини билиш қийин эди.\nНотаниш жаноб саволини такрорлади:\nБу гал Фатик яна поя шимишни давом эттириб:\n— Билмайман, — деб жавоб берди.\nШундан сўнг у жаноб бошқа кишидан сўраб олиб, Чокробортининг уйига қараб кетди. Шу орада уйдан Багха Багди келиб:\n— Фатик, юр, сени онам чақиряпти, — деди.\nБагха уни зўрлик билан қўлида кўтариб олиб кетди. Фатик эса жон-жаҳди билан питирлар, типирчилар эди. Онаси уни кўрган ҳамон жаҳл билан ўшқирди.\n— Сен Макхонни яна урдингми?\n— Мен урганим йўқ! — деди бола.\n— Ёлғон гапиряпсан!\n— Ҳеч урганим йўқ, ишонмасангиз Макхондан сўранг.\nАммо Макхон ўз шикоятини такрорлади. Фатик чидолмади. Югуриб укасининг олдига борди-да:\n— Ёлғон гапирма! Ёлғон гапирма!— деб қарсиллатиб шапалоқ билан қулоқ-чаккасига тортиб юборди.\nОнаси Макхоннинг тарафини олиб, Фатикнинг елкасига бир неча марта қаттиқ мушт туширди. Шундан сўнг бола онасини итариб юборди. Бу ҳолни кўриб она:\n— Ҳали сен менга қўл кўтармоқчи бўлдингми? — деб қичқирди.\nХудди шу пайтда:\n— Нима гап? — деб хонага ҳалиги қора муртли нотаниш жаноб кириб келди.\nФатикнинг онаси ҳайрат ва қувончдан терисига сиғмай:\n— Вой, бу акам-ку! Ҳай, сиз қачон келдингиз? — деб меҳмонга таъзим қилди.\nАкаси ғарбга ишга кетганига бир неча йил бўлган эди. Бу орада Фатикнинг онаси икки ўғил кўрди, эри ўлди, лекин акаси ҳануз келмаган эди. Энди, бир неча йил жудоликдан сўнг акаси ватанига қайтиб, синглиси билан кўришгани келибди. Бир неча кун ўйин-кулги билан ўтди. Кетиши яқинлашганда Бишонбхор синглисидан болалараинг ўқишлари ҳақида суриштириб қолди. Синглиси, Фатик ўжар, инжиқ, дарсларга эътиборсиз, Макхон бўлса, мўмин-қобил бола, деб мақтади.\n— Фатик мени жондан безор қилди, — деб қўшиб қўйди у.\nБишонбхор Фатикни олиб кетиб, Калкуттада тарбиялаш ниятида эканини айтди. Тул хотин дарров рози бўла қолди.\n— Тоғанг билан Калкуттага боришни хоҳлайсанми? — деб сўрадилар Фатикдан.\nБола хурсандлигидан ирғишлаб:\n— Хоҳлайман! — деб қичқириб юборди.\nОнаси, Фатик Макхонни сувга итариб юборади, бошини ёради ёхуд шунга ўхшаш бирор кор-ҳол қилиб қўяди, деб мудом қўрқиб юргани сабабли, ундан қутулганига севиниб турган бўлса-да, ўғлининг кетишга тайёрлигини кўриб кўнгли бузилди.\n— Қачон кетамиз тоға, — деб сўрагани-сўраган эди. У тун бўйи Калкуттани ўйлаб, мижжа қоқмай чиқди.\nКетадиган куни Фатик мурувват кўрсатиб қармоғи билан варрагини укасига ҳадя қилди, ҳадя қилганда ҳам қайтиб олмаслик, ўзидан сўнг мерос тариқасида бола-чақасига қолдириш шарти билан ҳадя қилди.\nКалкуттага келгач, энг аввал тоғасининг хотини билан сўзлашди. Тоғасининг хотини оилада ортиқча бир нонхўрнинг пайдо бўлишидан қувонди деб айтиш мумкин эмас эди. Унинг ўзида уч ўғил бўлиб, оилада ҳамма нарсани ўзича тартибга солган, ўн уч яшар тар-биясиз қишлоқи боланинг пайдо бўлиши эса, бу тартибни бузиши мумкин. Бишонбхор шунча ёшга кирса ҳам сира ақли кирмади!\nДарҳақиқат, дунёда ўн уч яшар боладан шум нарса бўладими. Уни на гўдак деб бўлади, на катталар қаторига қўшиб бўлади. У меҳр уйғотмагандек, бахтга ҳам лойиқ эмас. Агар у гўдаклардек бўлар-бўлмасни гапираверса — демак, аҳмоқ: бордию катталардек гапиришга уринса, уятсиз, маҳмадона. Бўйи чўзилиб кийими тор келиб қолса, у ҳаммага беор, хунук кўриниб қолади. Ўн уч ёшда болалик латофати ва майин овоз йўқолади, одамлар буни ҳам боланинг гуноҳи деб биладилар. Болаликда кўп хатолар кечирилади, аммо ўн уч яшар ўсмирнинг табиий хулқи — кечирилмас гуноҳ саналади. Бундай бола ҳаётда ўрни йўқлигини ўзи ҳам сезиб, ўз юриш-туришидан номус қилади, шунинг учун ўзини четга олиб юришга уринади. Худди мана шу ёш¬да бола ширин сўзнинг гадойи бўлади. Агар бу ёшда бирор киши болага яхши муоммалада бўлса, у бола бу одамдан ҳаётини ҳам аямайди. Лекин ўн уч яшар болани ҳеч ким севмайди, чунки бундай қилганда, бола талтайиб кетади, дейдилар. Шунинг учун ўн уч яшар бола эгасиз итдек яккаланиб қолади.\nТабиий, бу ёшда бола онаси билан бўлгани маъқул, бегона уй унинг учун дўзах. Эътиборсизлик ва менси-маслик ҳар қадамда унинг юрагига жароҳат солади. Ўн уч яшар ўсмир бу ёшда хотин зотини тутқич бермас самовий бир мавжудот деб ўйлай бошлайди. Бинобарин, унинг нафрати болага айниқса алам қилади.\nТоғасининг хотинига ёқмаганини ўйлаганда Фатикнинг юрак-бағри эзиларди. Унинг учун тоғасининг хотинига ёқмаганини эслашдан кўра қаттиқ азоб йўқ. Тоғасининг хотини уни бирор ишга буюрганда, у ғайрат билан керагидан ортиқроқ қилиб ўтар, келинойиси эса унинг ғайратини синдириш учун:\n—- Бас, бас... сенга бир иш буюриб бўлмайди! Бор, ё ўқи, ёхуд ўз ишингни қил, — дер эди.\nКелинойисининг унинг маънавий камолоти тўғрисидаги ғамхўрлиги шундай кезларда ҳаддан ташқари адолатсизлик бўлиб туюлар эди.\nТоғасининг уйидаги ҳаёт қувончсиз, Фатик ўз ҳас-ратини кимга айтишини билмас эди. Чор девор орасида қамалган бола ўз қишлоғи ҳақидаги хотиралар билан яшарди.\nУ, узун ипли варракни учириб, чопиб юрган майсазорларни, ўзи тўқиган шеърларни ўқиб кезган дарё қирғоқларини, истаган вақтда чўмилиш, сузиш мумкин бўлган тезоқар, сой тўлқинларини, ўртоқларини, ўзининг шўхликларини, эркин ҳаётини, айниқса, адолатсиз ва баджаҳл онасини эслаб, аламдан юраги сиқиларди.\nҚандайдир табиий меҳр, айтилмаган ҳасрат, олдида яқин кишиси бўлмагани учун, бу уятчан, бесўнақай, кўримсиз болани «она, она!» деб нола қилишга мажбур этарди. Қош қорайганда онасини йўқотган бузоқ худди шундай маърайди.\nМактабда Фатикдан кўра ношуд, эътиборсиз бола йўқ эди. Агар муаллим ундан савол сўраса, у оғзини очиб қараб турар, агар унга қаттиқ гапиришса, юк кўтариб тургандек хомуш қолар; танаффус чоғларида болалар ўйнагани чопишса, у дераза олдида жимгина туриб, узоқдаги уйларнинг томига тикилар; агар бу томларда болалар пайдо бўлиб, офтобда ўйнашса, юраги ҳовлиқиб кетар эди.\nБир куни Фатик журъат этиб:\n— Тоға, мен қачон ойимнинг олдиларига бораман?— деб сўради.\n— Мактабда таътил бошланганда, — деб жавоб берди тоғаси. Таътил эса картик ойида бошланади уни ҳали узоқ кутишга тўғри келади.\nКунлардан бир кун Фатик дарслик китобини йўқотиб қўйди. У илгари ҳам дарсини яхши тайёрламасди, китоб йўқолгандан сўнг эса дарсга бутунлай қарамай қўйди.\nМуаллим уни ҳар куни тергар, уришарди. Ундан ҳатто тоғаваччалари ҳам ор қилар эдилар. Муаллим Фатикни урганда ё сўкканда тоғаваччалари ҳаммадан кўпроқ масхаралаб кулишар эди. Бунча хўрликка чи-долмай Фатик бир куни келинойисига:\n— Мен китобимни йўқотдим, — деб гуноҳкорона арз қилди.\nКелинойиси ғазабдан лабларини қисиб:\n— Жуда соз! Лекин мен сенга ойига беш марта китоб олиб беролмайман! — деб жавоб берди.\nФатик «ғинг» демай кетди. Бошқалар ҳисобига яшаётганини ўйлаб, юрагида онасидан жуда хафа бўлди. Камбағаллиги унга энди таъсир қилган эди.\nЎша куни мактабдан келганда Фатикнинг боши оғриб, баданлари уюша бошлади. Бола ўзини безгак тутаётганини, агар касал бўлиб ётиб қолса, келинойисини анча бесаранжом қилиб қўйишини биларди. У ўз касалининг келинойисига қанчалик малол келишини равшан тасаввур этарди. Бу қизиқ табиатли, тентак бола, ётиб қолсам менга онам эмас, бегоналар қарайдими, деган андиша билан касалини ҳеч кимга айтмади.\nЭртасига илк саҳарда Фатик ғойиб бўлди. Уни қидириб ҳамма қўшниларникига кириб чиқдилар, лекин бола топилмади. Кечқурун сел қуя бошлади. Болани излаганлар бекор ивиб уйга қайтишди. Охири Бишонбхор политсияга хабар қилди.\nЭртасига кечки пайтда эшик олдига экипаж келиб тўхтади. Ёмғир тўхтовсиз қуяр, кўчалар тизза бўйи сув эди. Икки политсиячи Фатикни қўлтиғидан ушлаб ке¬либ, Бишонбхорга топширди. Фатик бошдан-оёқ жиққа хўл, бутун вужуди лой, ифлос. Юз-кўзлари ёнар, уни без¬гак тутган эди. Бишонбхор уни оҳиста кўтариб ичкарига кирди.\nХотини Фатикни кўриб:\n— Бировнинг боласига мунча куйишнинг нима ҳожати бор! Уйига юборсангиз бўлмайдими? — деб бақирди. Бу кунги ташвишни кўриб, унинг иштаҳаси ҳам бўғилган, ўз болаларини ҳам жеркиб ташлаган эди.\n— Мен онамнинг олдига кетаётган эдим, нега мени қайтардингиз? — деб йиғлади Фатик. Боланинг аҳволи оғирлашди. Кечаси у алаҳсираб чиқди. Эртасига Бишонбхор доктор чақирди.\nФатик иситмадан ёниб турган кўзларини очиб шифтга қаради-да:\n— Тоға, таътил бошландими? — деб сўради. Бишонбхор кўз ёшларини дастрўмоли билан артиб унинг қизиб кетган озғин қўлларини ушлаб ёнига ўтирди. Фатик яна:\n— Ойижон, мени урманг! Тўғри айтяпман ҳеч гуноҳим йўқ,— деб алаҳсирай бошлади.\nЭртасига Фатик андак ҳушига келиб, бировни қидиргандай атрофга кўз югуртирди. Сўнг ноумид бўлиб, деворга қараб ётди. Бишонбхор боланинг руҳий ҳолатини пайқаб эгилиб унинг қулоғига:\n— Фатик, онангга одам юбордим, — деб шивирлади.\nЭртасига, доктор ранг-қути учиб, ташвиш билан, бола¬нинг аҳволи жуда оғирлашганини хабар қилди. Бишонбхор ярим қоронғи уйда, бемор боланинг ёнида ўтириб унинг онасини сабрсизлик билан кутарди.\n— Чап томонга ташла! Йўқ, бундай эмас! Яна чапга! — Фатик алаҳсираб, матросларга тақлид қилиб қичқирарди. Калкуттага келишда у тоғаси билан пароходда ҳам анча йўл юрган эди, матрослар шу зайлда қичқиришиб, денгиз чуқурлигини ўлчардилар. Фатик алаҳсираб уларга тақлид этар, лекин у ҳозир сузаётган бепоён денгизда унинг арқони ҳеч қачон сув тагига етмасди.\nШу пайтда Фатикнинг онаси фарёд қилиб, уйга чопганча кириб келди. Бишонбхор уни аранг юпатди.\n— Фатик, чироғим, қароғим, — деб чақирарди шўрлик она.\n— Нима? — деди Фатик.\n— О, Фатик, чироғим!\nБола оҳиста ўгрилиб, олдидаги одамларни пайқамай, секин гапирди:\n— Ойи, ҳозир менинг таътилим бошланади, мен уйга бораман, ойи!\n"http://www.kutubxona.com/wiki/index.php?title=Rabindranat_Tagor._Ta’til_(hikoya)_/_Kiril&oldid=5129" dan olindi


Ўзбекистон 8 нафар АҚШ фуқаросини мамлакатдан чиқариб юборди - BBC O'zbek\nЎзбекистон 8 нафар АҚШ фуқаросини мамлакатдан чиқариб юборди\nЎзбекистондан олинган хабарларга кўра, маҳаллий аҳолини насроний динига киришга тарғиб этишда айбланиб, америкалик саккиз фуқаро мамлакатдан чиқариб юборилган.\nБу ҳақда gorizont.uz веб саҳифаси хабар тарқатган.\nХабарда айтилишича, "ўзларини бизнесмен ёки инглиз тили ўқитувчиси деб таништирган саккизовлон ўзбек талабаларини протенстанлик мазҳабига жалб этиш учун ноқонуний миссионерлик фаолиятини олиб боришган".\nАён бўлишича, Америка фуқаролари ўзбек тилида равон сўзлашишган ва ўзларини Жаҳонгир, Ҳусан, Жасур, Фарҳод каби ўзбекча исмлар билан аташган.\nФранс-Пресс ахборот агентлигининг билдиришича, АҚШнинг Тошкентдаги элчихонаси "фуқароларининг шахсий ишлари" эканини айтиб, ушбу хабарни шарҳлашдан бош тортган.\nАҳолисининг 90 фоизи мусулмон саналувчи Ўзбекистонда барча турдаги миссионерлик фаолияти тақиқланган.\nБундан бир неча ҳафта бурун эса, Алабама штати федерал маҳкамаси Америкада ноқонуний яшаëтган 22 яшар Ўзбекистон фуқароси Улуғбек Қодировни президент Барак Обама ҳаëтига таҳдид қилишда айблаганди.\nАгар ўзбекистонликнинг айби судда тасдиқланса, ўзбекистонлик собиқ талаба Америка президенти ҳаëтига таҳдид қилиш билан боғлиқ банднинг ҳар бири учун 5 йилдан, ноқонуний қуролга эгалик бўйича қўйилаëтган бандларнинг ҳар бири учун 10 йилдан қамоқ жазосига ҳукм этилиши мумкин.\nАммо АҚШ матбуоти прокурорлар бу айбларни тасдиқловчи далил-исботни маҳкамага тақдим қилмагунларича, айбсизлик презумпциясига мувофиқ Улуғбек Қодиров айбсиз саналишини баён қилганди.\nЎзбекистон ва АҚШ орасидаги алоқалар эса, биртекис эмас.\nРасмий Вашингтон Ўзбекистонни Натонинг Афғонистондаги амалиётларини қўллаб-қувватлаб келаётгани учун олқишлайди.\nАммо расмий Тошкентнинг инсон ҳуқуқлари билан боғлиқ абгор кўрсаткичларини ҳам давомий равишда танқид этиб келади.\nБу Ўзбекистоннинг миссионерликда айблаб, хорижий фуқароларни илк бор ортга қайтариб юбориши эмас.\nЎтган йили ҳам бир АҚШ ва уч нафар Жанубий Корея фуқароси Ўзбекистонда яширинча миссионерлик фаолиятини олиб боргани учун жаримага тортилгани ва мамлакатдан чиқарилиб юборилгани хабар берилганди.


15:31 / 28.04.2017 1545 pdf Ўқиш режими + -\nАллоҳ таоло марҳамат қилиб айтди: «Уларга Таврот ва Инжилда Аллоҳ таолонинг ¤зигагина ихлос билан ибодат этишлари амр этилган эди» (Баййина сураси, 50-оят). Аллоҳ айтди: «Огоҳ бўлинг! Холис дин Аллоҳ учундир», яъни Ундан ўзга зот бунга мустаҳиқ эмас (Зумар сураси, 3-оят). Бундан бошқа оятлар ҳам мавжуд.\nПайғамбар алайҳиссалом Муоз ибн Жабал розийаллоҳу анҳуга айтдилар: «Динингга ихлос эт, озгина амал сенга кифоя қилади». Ибн Абу Дунё «Ихлос» китобида, Ҳоким «Ал-Мустадрак»да ривоят этган. «Муснад» китобида ҳадис санади етишмаган, заиф ҳолда ривоят этилган.\nАнас розийаллоҳу анҳу ривоят этган ҳадисда ул зот айтдилар: «Агар қиёмат куни бўлса, фаришталар муҳрланган саҳифалар билан келишади. Бас, Аллоҳ таоло уларга айтади: «Бу саҳифаларни ташлангизлар, мана буни олингизлар». Фаришталар дейди: «Сенинг улуғлигинг билан қасамёд этамиз, биз бўлган ишни битдик». Аллоҳ таоло айтади: «Чиндан ҳам бу нарса Мендан бошқа учун бўлган эди. Бугун Мен фақат холис Менга бўлган амалларни қабул этаман». Имом Насаий бошқача лафз билан ривоят этган.\nПайғамбар алайҳиссаломдан ривоят этилади, ул зот марҳамат қилиб айтдилар: «Дарҳақиқат, малоикалар банда амалини кўп ва зиёда деб билган ҳолларида осмонга кўтарилишади. Аллоҳ таоло уларга ваҳий этиб айтади: «Сизлар бандам амалини сақловчиларсиз. Мен унинг қалби (нафси)да бўлаётган нарсаларнинг назоратчисиман. Дарҳақиқат, бандам амалида ихлос этмади. Унинг амалини жаҳаннамга ташланглар». Малоикалар бошқа бир банда амалини оз деб осмонга кўтарилишади. Аллоҳ уларга ваҳий юбориб билдиради: «Чиндан ҳам сизлар бандам амалини сақловчиларсиз. Мен банда нафсидаги нарсаларнинг нозириман. Унинг амалини кўпайтириб, уни жаннатга олиб боринглар». Дораіутний яхши санад билан ривоят этган.\nҲасандан ривоят этиладики, ул зот айтдилар: «Бир дарахтга одамлар Аллоҳга ширк этиб ибодат іилардилар. Бир киши у дарахтнинг олдига келди ва айтди: «Албатта бу дарахтни кесиб ташлайман». У киши Аллоҳ учун ғазабнок бўлиб, дарахтни кесиш учун ҳамла этди. Шайтон унга инсон суратида учрашди ва унга деди: «Нима хоҳлайсан?» У одам айтди: «Аллоҳнинг ўрнига ибодат этилаётган бу дарахтни кесиб ташлашни истайман». Шайтон деди: «Агар сен унга ибодат этмасанг, ким унга ибодат қилса, сенга зарари йўқ-ку». У одам айтди: «Албатта уни кесаман». Шайтон унга деди: «Сенга бу ишдан кўра яхшироқ нарсани билдирайми? Сен дарахтни кесмайсан ва ҳар куни эрталаб ёстиғинг олдида икки динор топасан». У одам айтди: «Ким менга буни беради?» Шайтон деди: «Мен сенга бераман». У киши уйига қайтди ва эрталаб ёстиғи ёнида икки динорни топди. Кейинги куни эрталаб эса ҳеч нарса топмади. У дарахтни кесиш учун ғазаби билан ўрнидн турди. Энди шайтон унга ўз суратида кґриниб деди: «Нима хоҳлайсан?» У киши айтди: «Аллоҳ қолиб, Унинг ўрнига ибодат қилинаётган бу дарахтни кесиб ташлашни истайман». Шайтон деди: «Ёлғон айтасан, сен энди уни кесиб ташлай олмайсан». У киши дарахтни кесишга ҳамла этди. Шайтон уни кўтариб ерга урди ва бўға бошлади, у ўлишга яқинлашди. Сўнгра шайтон унга деди: «Сен менинг кимлигимни билишни хоҳлайсанми?» Унга ўзининг шайтон эканлиги хабарини берди ва деди: «Биринчи марта Аллоҳ учун ғазаб этиб келдинг. Мен сени тўсиб қолиш имконига эга эмасдим. Сени икки динор билан алдадим ва сен дарахтни кесишни ташладинг. Вақтики, икки динорни топа олмадинг. Сен икки динорга ғазаб қилиб келдинг. Мана энди мен сенга ҳукмронман». (Бу шунга далилки, чиндан ҳам мухлисларга ҳеч ким ўз ҳукмини ўтказа олмайди. Бу ҳақда Сод сурасининг 83-оятида Аллоҳ марҳамат қилиб айтади: «Сенинг бандаларингдан бўлган мухлисларни иғво эта олмайман».)\nМаъруф Кархий ёқасини ушлаб айтар эдилар: «Эй нафс, ихлос эт, халос бўласан». Яъни, кимки ихлос этса, албатта оташи дўзахдан халос бўлади.\nАбу Сулаймон айтдилар: «Аллоҳ таолони ирода этиб бир қадам қўйган одам қандай ҳам бахтли!»\nҲикоя этилишича, бир киши хотинлар кийимини кийиб, улар борадиган келин тушди – тўй ёки мотамларга борарди. Иттифоқо, бир куни хотинлар йиғиладиган жойда ҳозир бўлди. Шу ерда бир хотиннинг маржони ўғирланди. Аёллар қичқириб айтишди: «Эшикни беркитинглир! Ҳаммани бирма-бир текшириб чиқамиз». Навбат бу киши ва у билан бирга турган хотинга келди. Шунда у ихлос билан Аллоҳ таолога дуо қилиб айтди: «Агар мен бу шармандаликдан халос бўлсам, бу ишга асло қайтмайман». Ўғирланган маржон бояги хотиндан топилди. Хотинлар қичқиришди: «Текширилмаган аёлни қўйиб юборинглар, маржонни топдик».\nИХЛОС ҲАҚИҚАТИНИНГ БАЁНИ\nБилинг! Чиндан ҳам ҳамма нарсага бошқа бир нарса аралашган деб тасаввур этилади. Агар аралашмадан холи бўлиб, соф ва холис бўлса, у ихлос, деб номланади.\nИхлоснинг зидди ширкдир. Кимки мухлис бўлмаса, бас, у мушрикдир. Аммо ширкнинг бир қанча даражалари бор.\nТавҳиддаги ихлоснинг зидди илоҳийликдаги ширкдир.\nШиркнинг равшан ва махфийси бўлгани каби ихлоснинг ҳам равшан ва махфийси мавжуд. Муқаддам зикри ўтган «Риё боби»да риёнинг даражалари ҳақида сўзлаган эдик. Чиндан ҳам ҳозир бу ўринда кимсада Аллоҳга қурбат ҳосил этиш қасди билан ихлос уйғонгани, лекин бу ихлоснинг риё ёки нафс насибаларидан бўлган бошқа сабабларга аралашиб қолиши ҳақида сўзлаймиз.\nБунинг мисоли шундай: бир киши рўза тутиш билан ундан ҳосил бўлган парҳездан Аллоҳга яқин бўлишликни қасд этиш орқали фойдаланишни кўзлайди, ёки қўлининг боқиманда бўлишидан ва ахлоқини ёшлигидан озод этишни ният этади, ёки сафар ҳаракати орқали мизожини яхшилаш учун ҳаж қилади, ёки унга йўлиққан ёмонликдан халос бўлиш ё ғазот қилиш учун жанг усулларини машқ қилиб, унинг йўл-йўриқларини ўрганади, ёки от-улови ва аҳли аёлини назорат этиш учун ўзидан мудрашни кетказиш ғаразида кечаси туриб намоз ўқийди, ёки керакли миқдорда мол-дунё топиши осон бўлиши нияти билан илм ўрганади, ёки сўз лаззати орқали хурсанд бўлиш учун дарс айтади ва шунга ўхшашлар билан машғул бўлади. Қачонки, бу ишларнинг боис-сабаби Аллоҳ таолога яқинлик этиш бўлса, яхши. Лекин бунга мазкур хотиралардан бири қўшилиб қолса ва ҳатто шу ишлар сабабидан қиладиган амали унга енгил бўлса ҳам, унинг амали ихлос чегарасидан четга чиқади.\nИнсон ўзининг қиладиган ишларидан бирида ва ибодатларидан бир ибодатда шундай хотиралардан фориғ бўлиши жуда оз (фориғ бўлмайди). Шунинг учун ҳам қуйидаги сўз айтилган: «Кимки умрида бир лаҳзада бўлсин, Аллоҳ таоло учун холис иш тутса, нажот топади. Бу ихлоснинг ниҳоятда улуғ эканлигига ва қалбнинг бундай аралашмалардан пок бўлиши қийинлигига далолат этади». Чиндан ҳам холислик – бу ҳеч бир сабабсиз Аллоҳ таолога муқарраб бўлишликни талаб этишликдир.\nСаҳлдан сўрашди: «Нафсга нима жуда қийин (оғир) бўлади?» Жавоб бердилар: «Ихлос, зеро нафснинг ихлосда насибаси йўқ».\nБилинг! Чиндан ҳам ихлосни бузувчи кудурат аралашмалар турличадир. Улардан баъзиси равшан-маълум, баъзиси эса махфийдур. Биз «Риё даражалари боби»да зикр этганмиз.\nРиёнинг орасида чумолининг юришидан ҳам махфийроқ бўлган риё бор. Бу ҳақдаги сўзлар мазкур бобдан ахтарилсин! Гапнинг индаллоси шуки, чиндан ҳам инсон мушоҳадаси у билан ҳайвон ўртасини ажратувчи омил, модомики амал қилар экан, бас, инсон ихлос софлигидан ташқаридадир. У шайтондан омонда бўлмайди. Кимнингки назари дақиқ бўлиб, Аллоҳ таолонинг сақлаши ва тавфиқи билан бахтиёр бўлса, шайтондан у омондир.\nАйтилишича, олим кишининг ўқиган икки ракат нафл намози жоҳилнинг етмиш ракат ўқиган нафл намозидан афзалдир. Олимдан мурод – у амаллардаги дақиқ офатларни билиб, ундан халос бўлувчидир. Жоҳил ибодат зоҳирига қарайди. Текширувчини қониқтириб, рози этган бир грамм соф олтин ғофил, бефаҳм жоҳилни рози қилган динордан яхшироқдир.\n15:31 / 28.04.2017 1514\nАллоҳ таолога муҳаббатни кучайтирувчи сабаблар...\n15:32 / 28.04.2017 1825\n2630 15:39 / 28.04.2017\nАёл тўғри айтди, Умар хато қилди\nАбдуллоҳ ибн Мусъаб ҳикоя қилади Умар ибн Хаттоб розияллоҳу анҳу бир куни Аёлларнинг маҳрини, гарчи у аёл Язид ибн Ҳусойн Ҳорисийнинг қизи бўлса ҳам, қирқ давоми...\n1468 15:07 / 28.04.2017\n1432 15:08 / 28.04.2017\nБишрул Ҳофийнинг р.а.нинг синглиси Зубда ҳикоя қилади .Бир куни кечаси Бишр кириб келди ва оёғининг бирини уйга киритиб иккинчисини эса уйнинг ташқарисида давоми...\n1440 14:58 / 28.04.2017


«Айрим давлат идораларига ҳали етиб бормаган» — ДХА расмийси билан бюрократияни камайтирувчи фармон ижроси бўйича суҳбат\n18:30 / 29.06.2021\nДавлат хизматлари агентлиги директори ўринбосари Нўъмон Муҳаммадиевнинг айтишича, 1 июндан 18 турдаги ҳужжатларни талаб қилиш амалиёти бекор бўлиши натижасида фуқароларнинг 20 млрд сўмдан ошиқ маблағи тежаб қолинмоқда. ДХА расмийси Kun.uz’га берган интервьюсида 18 турдаги ҳужжатларни олиш учун 2020 йилда 1,5 млн сўров бўлганини таъкидлади.\n– 2021 йил 23 мартда қабул қилинган 6191-сонли президент фармонида 2021 йил 1 июндан давлат органлари бундан буён фуқаролардан паспорт нусхаси, 3х4 сурат, кадастр ҳужжати, меҳнат дафтарчаси каби 18 турдаги ҳужжатларни талаб қилиш бекор қилиниши белгиланган эди. Фармонда белгилаб берилган мазкур вазифалар ижроси таъминланяптими?\n– Давлат хизматлари кўрсатиш соҳасида бир қанча ишлар олиб борилди, шулардан бири лицензия ва рухсатномалар бериш тартиби бекор қилинди, ёки маъмурий тартиб-тамойилларга ўтишдаги муддатлар қисқартирилди.\nБундан ташқари, маҳаллий давлат ҳокимиятлари томонидан талаб қилинадиган бир қанча маълумотномалар бекор қилинди. Лекин шунга қарамай, бугунги кунда идоралараро электрон тарзда ҳужжат алмашинуви имконияти бўлса-да, қоғоз кўринишида ишлаб келиш амалиёти ҳамон давом этмоқда.\nШу каби ҳолатларни тартибга солиш мақсадида президент фармони қабул қилинди. Унга кўра, 2021 йил 1 июндан бошлаб наркодиспансер, руҳий касалликлар диспансери, судланганлик, никоҳда туриш-турмаслик ва бошқа шу каби 18 турдаги ҳужжат давлат органлари ва бошқа давлат ташкилотлари томонидан талаб қилиниши тартиби бекор қилинди.\nЎтган йилларда биргина никоҳда бўлган-бўлмагани ҳақидаги маълумотнома бир йилда 360 минг марта талаб қилиб олинган. Белгиланган 18 турдаги ҳужжатларни олиш учун 2020 йилда 1,5 млн сўров бўлган. Фармон қабул қилиниши натижасида фуқароларнинг 20 млрд сўмдан ошиқ маблағи тежаб қолиняпти. Бир томондан фуқароларнинг шу 1,5 млн марта мурожаат учун келган вақти ва йўл харажати, иккинчи томондан ўша ҳужжатни олиш учун давлатга тўлайдиган пули ёнида қоляпти.\nПаспорт нусхаси, 3х4 сурат ва бошқалар: давлат органлари энди сўрамайдиган 18 та ҳужжат (рўйхат)\nМаълумки, ДХА давлат хизматлари кўрсатиш соҳасида давлат сиёсатини олиб боради. Июнь ойининг 20 куни бўйича мониторинг олиб бордик. Ўрганишларда маълум бўлишича, 75 мингта ҳолатда маълумот сўралган, шундан 45 мингтаси бевосита давлат идоралари томонидан фуқаролардан талаб қилиб олинган.\nФармонда эса 1 июндан бекор қилиниши, акс ҳолда қонун бузилиши деб қаралиши кўрсатилган. Шунингдек, туман ва шаҳарлардаги айрим давлат идораларининг ушбу фармондан ҳали-ҳануз хабардор эмаслиги, интернет тармоғи ишламаслиги ёки тегишли ахборот тизимлари ишламагани важ қилиб келтирилган. Гўёки фуқаронинг «иши битиши» учунгина қоғоз ҳужжатлар талаб қилинганини айтишган.\nҚайси ташкилот томонидан сўралиши тақиқланган маълумотлар талаб қилинган бўлса, уларга огоҳлантириш берилди. Июль ойида яна мониторинг ўтказилади ва ҳолат такрорланса, агентлик ваколатига киритилган жавобгарликка тортиш функцияси орқали қаттиқроқ чоралар қўллаймиз.\nДавлат хизматлари агентлиги директори ўринбосари Нўъмон Муҳаммадиев\n– Ташкилотлар ўзаро маълумот алмашаётганда фуқароларнинг шахсий маълумотлари дахлсизлигини таъминлаш қай даражада амалга оширилади?\n– «Шахсга доир маълумотлар тўғрисида»ги қонунда фуқаро тўғрисидаги маълумотларни жисмоний ва юридик шахслар томонидан ошкор қилиниши тегишли жавобгарликка сабаб бўлиши назарда тутилган. Маълумотларни ўзаро алмашиш жараёнида хавфсизлик масаласига икки томондан ёндашиш мумкин. Биринчиси, техник жиҳат. Бунда давлат идоралари маълумот алмашганда ҳукуматнинг ёпиқ каналлари орқали амалга оширилади ва бунда хавфсизлик юқори даражада таъминланади. Бу борада ҳеч қандай муаммо ёки хавотир йўқ.\nХорижга чиқиш паспорти ва ФҲДларни олишда прописка тартиби бекор бўлади\nИккинчиси, давлат идоралари ходимларининг ушбу жараёнга қандай ёндашиши масаласи. Бунда ходим ўз ишига инсоф билан ёндашиши керак. Бу ҳар бир инсоннинг виждонига ҳавола. Шу билан бирга, давлат идоралари билан ахборот махфийлигини сақлаш нуқтайи назаридан келишув амалга оширилган ва уларнинг ходимларига ҳуқуқ ва бурчлари тушунтириб ўтилган.\nЯнгилик сифатида айтишим мумкинки, ДХМлар орқали кўрсатиладиган хизматларда бу тизимни жорий қилганмиз, яъни давлат органлари электрон ҳукумат орқали фуқарога тегишли маълумотларни сўраганда ўзи тўғрисидаги қайси маълумотлар сўралаётганини кўриб туриш имкони яратилган. Бунинг учун фуқарода шахсий кабинет очилади ва қайси ташкилот қандай маълумотни олаётгани кўриниб туради.\n11:29 / 19.05.2022\nҚайси вилоятларда энг кўп эгизаклар туғилаётгани маълум бўлди\n5та тоифадаги хусусий ташкилотларга “Электрон ҳукумат” маълумотларидан фойдаланиш ҳуқуқи берилади\nДавлат хизматларидан фойдаланишда телефон рақами орқали шахсни тасдиқлаш мумкин бўлади\nШавкат Мирзиёев ДХМларда кўрсатиладиган давлат хизматлари сонини 300 тага етказиш вазифасини қўйди


Покистон ва Афғонистон жангариларга қарши амалиёт ўтказади\nАфғонистон президенти Ашраф Ғани (ўнгда) ва Покистон Бош вазири Навоз Шариф. Кобул, 12 май 2015 йил.\nПокистон Бош вазири Навоз Шариф 12 май куни Кобулда Афғонистон президенти Ашраф Ғани билан учрашувидан сўнг матбуотга икки давлат чегара ҳудудларидаги жангариларга қарши “мувофиқлаштирилган амалиёт” ўтказишини билдирди.\nАфғонистон ҳукумати Толибон билан музокаралар олиб бораётгани ҳақида фикр билдирар экан, Покистон раҳбари “Биз афғонлар ўзлари бошлаб берган тинчлик жараёнини қўллаймиз. Покистон Афғонистон билан бу йўналишда ҳар қандай ҳамкорликка тайёр”, деб айтди.\nАввалроқ Афғонистон расмийлари Қатарда Толибон вакиллари билан тинчлик музокаралари ўтказган эди. Хабарларга қараганда, Толибон вакиллари Афғонистон ҳукумати расмийлари билан тўғридан-тўғри музокаралар ўтказишга рози бўлган, аммо мамлакатдан хориж давлатлари ҳарбийларининг чиқарилишини асосий талаб сифатида олға сурган.


Абдунаби Ҳамро (1961) | www.ziyouz.uz\nБош саҳифа Ўзбек насри онлайн антологияси Абдунаби Ҳамро (1961)\nРубрика: Абдунаби Ҳамро (1961)\nАбдунаби Ҳамро 1961 йилда Бухоро вилояти Олот туманида туғилган. Тошкент Давлат маданият институтини тугатган. Ўтган асрнинг 80-йилларидан бери бадиий ижод билан шуғулланиб келади. 1995 йилдан бери Ўзбекистон Ёзувчилар уюшмаси аъзоси.“Хиёнат” (1993), “Оқ алвасти” (1994), “Отам айтган қўшиқлар” (2002), “Йиртқич” (2003), “Унутилган қўшиқ” (2005), “Олис манзиллар сари” (2006), “Болаликка саёҳат” (2007), “Қишда очилган гул” (2008), “Вақт дарёси” (2010) каби шеърий ва насрий китоблар муаллифи.Бугунги кунда “Олот ҳаёти” газетаси бўлим муҳаррири.\nОллоҳнинг изну иродасисиз ҳеч бир жон мўмин бўла олмас. Қуръони карим, “Юнус” сураси * * * Бу бедаво дард унга қаердан ёпиша қолди ўзи? Чинордай йигит, мингта тегирмондан бутун чиққан одам, мана, тўшакка сингиб кетгудай бўлиб ётибди. Ҳарқалай, “мия ўсмаси” давоми…\nАбдунаби Ҳамро. Меҳмон (ҳикоя)\nЧоп этилган 06.01.2017 28.12.2016 МуаллифZiyouz.uz\nМеҳмон деганиям ҳаддидан ошмаса яхши экан-да. Келди-кетдининг меъёрини билса, олдига қўйганингни еса, икки кун, боринг ана, уч кун тургач, қўлгинасини кўксига қўйиб, «Хўп, бўлмаса, чироғим, энди бизга рухсат, ҳурмат-иззат учун кўп раҳмат», деса. Бу меҳмонимиз эса, садағаси бўлай, кетиш ҳақида давоми…\nАбдунаби Ҳамро. Мусо раис (ҳикоя)\nКундузи чироқ ёқиб, бутун Олотни қидириб чиқсангиз ҳам Мусо раисга ўхшаган кишини тополмайсиз. Қиладиган қилиқлари атторнинг қутисидаям йўқ. Бўй-басти пачаққина, тил-забони аччиқ. Айрим ишларию гап-сўзларига қараб, уни кимга менгзашниям билмай қолади киши. Таги-зотидан гап очилса гоҳ ўзини ожизу нотавон қилиб давоми…\nАбдунаби Ҳамро. Шоирнинг жанозаси (ҳикоя)\nЧоп этилган 07.03.2015 МуаллифZiyouz.uz\nЁмғир эрталабдан бери тинмаётганди. Оёқ остидаги олтинранг хазонлар ерга қапишди. Одамлар орасида жимгина турган аспирант йигитга гўё осмон ҳам марҳум Шоирга аза тутаётгандек туюларди.“Тиригида йўқламаганларнинг энди бўзрайиб туришларини қаранг! – дея хаёлидан ўтказди у. – Бечорани итдан хор қилишди-я… Ҳатто давоми…\nАбдунаби Ҳамро. Вақт дарёси\nКитобни сақлаб олинг: Абдунаби Ҳамро. Вақт дарёси\nАбдунаби Ҳамро. Олотнинг одамлари (ҳикоя)\n– Қумми полвонга олиб боринг бу кишини, чўпонларнинг зўри Қумми бова! – дедилар ҳоким бизга. “Гап йўқ, ҳоким бова, – дедик қуллиқ қилиб, – бир оғиз сўзингиз… Мошин масаласи…”– Мошин тайёр. Ана, бизнинг “уазик” бекор ётибди, ўшани мининглар. Келишдикми, мухбир давоми…\nМахсум қилдек бўйни устида ликиллаб турган муштдеккина бошини тўхтовсиз силкий бошлади. Гўё шундай қилса, дахшатли туш таъсиридан қутиладигандек эди. Аммо бу туш деганлари хира пашшадек нуқул айланар, ҳар сафар янги-янги тафсилотлар келиб қўшиларди.Чол инқиллаганча тўрта тахтадан қўпол ясалиб, остига саккизта давоми…\nАбдунаби Ҳамро. Избоқ (ҳикоя)\nДушманнинг келаётгани аниқ эди. Сардор Шамолқоя остида кенгаш гулхани ёқишни буюрди. Коҳиннинг минғирлаганига эътибор бермай, қабила аҳлини тўплади. Жангчилар, оқсоқоллар, аёллар, болалар гулхан олдида қомат кериб турган Сардорнинг оғзига тикилдилар.– Қарлонлар келяпти, – деди у жангчиларга бир-бир син соларкан, – давоми…


106 миллионлик парфюмерия воситалари манзилига етиб бормади — Sof.uz\n27.02 20:21 145 Жамият\nСирдарё вилояти божхона бошқармаси Контрабандага қарши курашиш ва божхона аудити бўлими ходимлари Давлат хавфсизлик хизмати ходимлари билан ҳамкорликда тезкор тадбир ўтказишди. Бу ҳақида ИИВ интернет нашри хабар бермоқда.\nТезкор тадбир давомида, фуқаро Х.Ш. бошқарувидаги “Нексия-3” русумли енгил автотранспорт воситаси ҳамда фуқаро М.Б. бошқарувидаги “HYUNDAI PORTER 2” русумли юк автотранспорт воситаси Бахт шаҳрида жойлашган бозор автотураргоҳига келиб тўхтаган вақтда ўрнатилган тартибда кўздан кечирилди.\nНатижада, автотранспорт воситаларида хорижда ишлаб чиқарилган, божхона расмийлаштирувидан ўтганлигини тасдиқловчи ҳеч қандай ҳужжатлари бўлмаган ва сифати кафолатланмаган умумий қиймати 106,8 миллион сўмлик 103 та қоғоз қутиларга жойлаштирилган 2136 тўплам парфюмерия воситалари борлиги аниқланиб, ашёвий далил сифатида олинди.\nҲозирда аниқланган ҳолат юзасидан божхона органлари томонидан суриштирув ишлари олиб борилмоқда\n21.04 20:12 2012\nКеча, 22:38 1932\n21.04 17:38 1415\nКеча, 22:38 1932 Ўзбекистон\nКеча, 21:27 198 Ўзбекистон\nКеча, 19:45 690 Ўзбекистон


Қашқадарёда боғдорчилик ривожлантирилади. Президент ёнғоқ кўчати ўтқазди (фото) - Zamin.uz\nПрезидент Шавкат Мирзиёев Қашқадарё вилоятига ташрифи доирасида Яккабоғ туманида Sag agro Yakkabog’ масъулияти чекланган жамияти томонидан барпо этилаётган ёнғоқзор ва бодомзорни бориб кўрди.\n«Бу боғлар давлатимиз раҳбарининг жорий йил январь ойидаги Қашқадарёга ташрифи давомида берган топшириқлари асосида ташкил этилди. Президентимизнинг 2017 йил 1 июндаги «Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида»ги қарори бунинг учун қулай шароит яратди», дейилади президент матбуот хизмати хабарида.\n«Қашқадарёда қишлоқ хўжалиги бўйича катта салоҳият бор. Яккабоғда ҳам ҳосилдор ерлар, деҳқончиликни яхши биладиган одамлар кўп. Бундан тўғри фойдаланиб, боғдорчиликни ривожлантириш, аҳолини ҳам озиқ-овқат билан, ҳам иш билан таъминлаш мумкин», - деган Шавкат Мирзиёев.\nПрезидент боғга ёнғоқ кўчати ўтқазди.\nЯнгиликлар » Жамият » Қашқадарёда боғдорчилик ривожлантирилади. Президент ёнғоқ кўчати ўтқазди (фото)


Нега давлат компанияларни бошқаришда яхши бошқарувчи бўла олмайди?\nЎзбекистон тарихидаги йирик хусусийлаштириш дастури тасдиқланиши кўзда тутилмоқда. Унга кўра, 1115 та давлат улушлари хусусий секторга сотилиши режалаштирилган\nБугун, 13 март куни Тошкентда Давлат активларини бошқариш агентлиги томонидан уюштирилган, Олий Мажлисининг Сенати ва Қонунчилик палатаси, мутасадди вазирлик ва идоралар, йирик хўжалик жамиятлари, Жаҳон банки, Европа тикланиш ва тараққиёт банки, Осиё тараққиёт банки экспертлари иштирокидаги “Трансформация: иқтисодиётда давлат иштирокини кескин камайтириш” мавзусида халқаро тадбир бўлиб ўтди.\nМаълумки, президентнинг 2019 йил 11 декабрда ўтказган йиғилиши ҳамда Олий Мажлисга мурожаатида давлат улушига эга 3000га яқин корхонани инвентаризация қилиш зарурлиги ҳамда хусусий сектор ва рақобат ривожланиб бораётган соҳаларда давлатнинг иштирокини кескин камайтириш чора-тадбирларини амалга ошириш вазифаси аниқ белгилаб қўйилган эди.\nЎзбекистон Республикаси бош вазири, унинг ўринбосарлари бошчилигида 8 та ишчи гуруҳлар тузилди, 2965 та давлат иштирокидаги корхоналар фаолияти танқидий ўрганилди ва таклифлар шакллантирилди.\nДавлат активларини бошқариш агентлиги томонидан давлат активларини самарали бошқариш, иқтисодиётда давлат иштирокини кескин камайтириш, корпоратив бошқарувнинг замонавий усулларини жорий этишга қаратилган 9та норматив-ҳуқуқий ҳужжат лойиҳалари ишлаб чиқилган ва умумхалқ муҳокамасига қўйилган.\nУшбу ҳужжатлар билан мамлакат тарихидаги йирик хусусийлаштириш дастури тасдиқланиши кўзда тутилмоқда. Унга кўра, 1115та давлат улуши хусусий секторга сотилиши режалаштирилган.\nЛойиҳаларнинг ҳаётга татбиқ этилиши натижасида давлат иштирокидаги корхоналарни 81 фоизга камайтириш, давлат унитар корхоналарини 96 фоизга қисқартириш, 20 та жамиятларда IPO ўтказиш, кузатув кенгаши мустақил аъзолари сонини 20 фоизгача кўпайтириш кутилмоқда.\nТадбирда иштирок этган Европа тикланиш ва тараққиёт банки вакили Андрей Бойцун нега давлат иқтисодиётда яхши бошқарувчи бўла олмаслигини тушунтираркан шундай деди:\n– Ўзбекистонда аксарият йирик корхоналар давлатга тегишли. Хўш, бунинг салбий жиҳати нимада? Давлат бу халқ, одамлар. Аммо одамлар ўша корхоналарнинг мажлисларида қатнашмайди, келажагини белгилай олмайди. Қолаверса, давлатга тегишли дегани аниқ қиёфадаги эгаси йўқ демакдир. Бундай корхоналар ривожи бўйича жавобгарлик ҳам мавҳум.\n«Ўзбекистон тўқимачилик саноатини ривожлантириш учун хусусий секторни кенгайтириши керак» - Туркия элчиси\nХусусий секторнинг аэропортлар ҳудудида хизмат кўрсатишига рухсат берилади


Пентагон: Россия армияси жангларда камида 1000 танк ва 36 самолётни йўқотди\nРоссия армияси аллақачон катта йўқотишларга учраган, Украина эса «аста-секин олға» бормоқда. Бу ҳақда 26 май куни анонимлик шарти билан АҚШ Мудофаа вазирлигининг юқори мартабали вакили маълум қилган.\nУнинг сўзларига кўра, Украина қўшинлари шу пайтгача «қаттиқ қаршилик» кўрсатган бўлсада, Россия Украина Қуролли кучлари бўлинмаларига ҳамда Донбассдаги турли объект ва шаҳарларга оғир зарбалар беришда давом этмоқда.\nПентагон расмийси, шунингдек, Украина армияси «Харков атрофида ҳам босқичма-босқич олға силжишини» таъкидлади ва шартнома натижасида у Россия ўтган 90 кун ичида даъво қилган бир қатор ҳудудларни қайтариб олишга муваффақ бўлди.\nАҚШ Мудофаа вазирлиги Россия армияси уруш бошида жангларда камида 1000 танк, 36 самолёт ва 50 дан ортиқ вертолётни йўқотганлиги ҳақида маълумотларга эга — аммо у Украина Қуролли Кучларидан жиҳозлаш ва қурол-яроғлар бўйича ҳали ҳам катта устунликка эга. АҚШ ҳарбийларига кўра, ҳозирда Украинада 110 та рус баталони тактик гуруҳлари фаолият юритмоқда ва рус бўлинмалари Славянск ва Краматорск йўналишида сезиларли ютуқларга эриша олган.\nПентагон расмийси Россия Мудофаа вазирлигининг 50 ёшдан ошган эркакларнинг армияга қўшилишига рухсат берувчи яқинда қабул қилган қарорини эслатиб ўтди. Илгари бу ёш чегараси 40 ёшдан ошмасди. «Биз Москва фронтда ўз ишчи кучини тўлдиришнинг турли йўлларини топишга уринаётганини кузатишда давом этамиз», деди у.


"KARASU PAXTA TOZALASH" AKSIYADORLIK JAMIYATI\n“Қорасувпахта тозалаш” акциядорлик жамияти\n“Қорасув пахта тозалаш” акциядорлик жамияти акциядорларининг навбатдан ташқари умумий йиғилиши 2020 йил 14 декабрь куни ўтказилади. Навбатдан ташқари умумий йиғилиш соат 1000да Тошкент вилояти, Ўртачирчиқ тумани, Мунавар кўчаси, 52-уйда жойлашган “Қорасув пахта тозалаш”акциядорлик жамиятимаъмурий биносинингмажлислар залида ўтказилади.\nЙиғилиш қатнашчилари рўйхатга олиш соат 0900 дан бошланади.\nЖамиятнинг расмий веб-сайти:www. qorasuvpaxta.uz\nАкциядорлар акциядорларнинг навбатдан ташқари умумий йиғилиши тўғрисидаги маълумотлар билан “Қорасув пахта тозалаш” акциядорлик жамияти маъмурий биносида танишишлари мумкин.\nТошкент вилояти, Ўртачирчиқ тумани, Мунавар кўчаси, 52-уй, электрон почта:qorasuvpaxta@umail.uz, тел.: (90) 354-22-75.


Классика ва дербилар ҳафтаси. Уик-энднинг фантастик олтита учрашуви ҳақида\n16:31 / 01.04.2017\nГерманияда Рур, Англияда Ливерпуль дербиси, Португалия чемпионни аниқлаб берадиган йил учрашуви, Францияда икки гигантнинг дастлабки соврин учун кураши. Бир сўз билан айтганда апрелнинг дастлабки уик-энди ажойиб учрашувларга бой ўтиши кутилмоқда. Tribuna.Uz бешта учрашувга батафсил тўхталиб ўтади.\n«Бенфика» - «Порту» (2 апрелга ўтар кечаси, 00:30)\nАгар бундан бир-икки ой муқаддам Португалия чемпионатида жадвалига эътибор қаратганингизда «Бенфика»нинг чемпион бўлиши аниқдек кўриниши мумкин эди. Аммо примейра якунига етиши арафасида «Порту» фантастик даврни ўтказди ва эндиликда иккала жамоа ўртасидаги фарқи 1 очкони ташкил қилмоқда. Лиссабонда кечадиган учрашув шубҳасиз чемпион номини аниқлаб берадиган учрашув бўлади. Бир сўз билан айтганда апрелнинг дастлабки уик-эндида Португалияда йил учрашуви бўлиб ўтади.\nИккала жамоа ҳам чемпионатнинг сўнгги турида очко йўқотишди. Бунгача бўлган 4та учрашувда ғалаба қозонишганди. ЕЧЛ 1/8 финалида мусобақа билан хайрлашган жамоалар олдида фақатгина чемпионлик учун кураш қолмоқда.\nЛиссабонда ўтган сўнгги икки учрашувдан буён «Порту» мағлубиятга учрамаяпти. Умуман олганда сўнгги тўртта учрашувдан буён «Бенфика» асосий рақибини мағлубиятга учрата олмаяпти.\n«Шальке 04» - «Боруссия» Д (1 апрель, 18:30, Матч! Футбол 3)\nДербиларга бой ҳафтанинг яна бир тарихий қарама-қаршликларидан бири бундеслига доирасида бўлиб ўтади. Рур дербиси ўз тарихида 150-марта ўтказилмоқда. Бундеслига доирасида эса бу 90-қарама-қаршилик бўлиб тарихга киради.\nГельзенкирхенда кечган сўнгги олти учрашувнинг фақат иккитасида «Шальке» ғалаба қозона олган. Умуман бу дербининг энг кўп қайд этиладиган натижаси дуранг бўлиб келмоқда. Сўнгги икки учрашувда Дортмундда ҳам «Шальке» уйида ҳам ғолиб аниқланмай қолган.\n«Боруссия» таркибида Марко Ройс ва Марио Гётце узоқ вақтга сафдан чиққан. «Шальке» таркибида эса барча кутилган футболчилар асосий таркибда майдонга тушиши кутилмоқда.\nТурнинг марказий учрашуви билан 30-турга якун ясалади. Сўнгги ҳафталарда мухлисларнинг кескин норозилигига сабаб бўлаётган Арсен Венгер жамоаси узоқ йиллик танаффусдан кейин илк марта ЕЧЛ йўлланмасидан қуруқ қолиш хавфи остида турибди. Буни олдини олиш учун жамоа яна бир мавсумни бир текисда ўтказа олмаётган грандлардан бири «Манчестер Сити»ни мағлуб этиши керак бўлади.\nЖамоаларнинг Манчестердаги биринчи давра учрашувида Гвардиола шогирдлари ғалаба қозонган. Бунгача манчестерликлар барча мусобақаларни қўшиб ҳисоблаганда етти учрашувда ғалаба қозона олишмаганди. «Манчестер Сити» сўнгги марта «Эмирейтс» 4 йил муқаддам, 2013 йилнинг январида ғалаба қозонганди.\n«ПСЖ» - «Монако» (1 апрель, 23:55)\nБу ҳафтада чемпионат ўйинлариданда марказий учрашув бор. Яъни бу ҳафтада Франция Лига кубоги финали бўлиб ўтади. Чемпионлик учун кураш олиб бораётган икки жамоа Лига кубогини ҳам қўлга киритишини аниқлаб беришади.\nИкки жамоа ўртасидаги сўнгги уч учрашувдан буён «ПСЖ» ғалаба қозона олмаяпти. Аммо иккала жамоанинг кубоклардаги сўнгги уч тўқнашувига эътибор қаратадиган бўлсак, уч учрашувда ҳам парижликларнинг қўли баланд келганини кўришимиз мумкин. 2008 йилда бўлиб ўтган Лига кубоги учрашувида «ПСЖ» «Монако»дан кичик ҳисобда устун келган . Бу икки жамоанинг Лига кубогидаги ҳозиргача бўлган ягона тўқнашуви ҳисобланади.\n«Монако» финал олдидан жиддий йўқотишларга учраган. Жамоанинг асосий ҳужумчиси Радамель Фалькао бу учрашувда иштирок эта олмайди. Шунингдек ўнг қанот ҳимоячиси Жибрил Сидибе ҳам жароҳати сабаб муҳим учрашувни ўтказиб юборишига тўғри келади. Фабиньонинг майдонга тушиши ҳам сўроқ остида қолмоқда.\nПарижликлар таркибида Маркиньос ва Блез Матюидининг майдонга тушиши сўроқ остида қолмоқда. Шунингдек, Бельгия терма жамоаси таркибида сўнгги учрашувларни ўтказиб юборган Томас Меньенинг ҳолати ҳам ноаниқ бўлиб қолмоқда.\n«Наполи» - «Ювентус» (2 апрель, 23:45, Sport, Матч! Футбол 2)\nИталия чемпионатининг яна бир класико жанридаги учрашувларидан бири бу ҳафтада Неаполда бўлиб ўтиши кутилмоқда. «Наполи» А серияда «Ювентус»ни қувиб етиши деярли имконсиз бўлиб қолган, аммо ЕЧЛга тўғридан-тўғри йўлланма берадиган 2-ўрин учун бу учрашувда ғалаба қозониши жуда муҳим.\nИккала жамоанинг сўнгги уч учрашувидан буён фақат «Ювентус»нинг қўли баланд келмоқда. Неаполда бўлиб ўтган сўнгги уч учрашувнинг иккитасида «Наполи»нинг қўли баланд келган. Жамоалар бу мавсумда яна бир бор учрашади. Италия Кубоги ярим финали доирасидаги жавоб учрашувида «Наполи» мезбонлик қиладиган учрашувда мезбонлар 1:3 ҳисобидаги мағлубиятни йўққа чиқаришга ҳаракат қилиб кўради.\nДербилар ҳафтаси. Уик-энднинг энг муҳим ўйинлари\n14:17 / 10.02.2018\nФото: Белградда қонли дерби\n14:30 / 14.12.2017\nҚизил ва кўк. Уикенднинг асосий ўйинлари анонси\n16:30 / 08.12.2017


РАМАЗОН – КЎМАК ВА ЁРДАМ ОЙИДИР\nРасулуллоҳ соллаллоҳу алайҳи васаллам бу ой фазилатини баён қила туриб: “Бу ойда ким Аллоҳга яқинлаштирадиган эзгу амал қилса, ундан бошқа ойда адо этган бир фарз амалнинг даражасини топади ва бу ойда бир фарзни адо этган киши бошқа ойда етмиш фарз адо этган каби бўлади. Бу ой сабр ойидир. Сабрнинг савоби жаннатдир. Бу кўмак ва ёрдам ойидир”, деб марҳамат қилганлар.\nЮртимиз тинч, ҳаётимиз фаровон, ибодатларимизни ҳеч бир хавф-хатарсиз, Аллоҳ буюрганидай адо этишга муваффақ бўлаётирмиз. Бу ойни меҳр-муҳаббат, хайру-саховат ойига айлантиришлик ҳар биримизнинг бурчимиздир. Атрофимизда бўлган мискин-фақирлар, етимлар, меҳнат қобилиятини йўқотган ногирон юртдошларимизга қодир бўлгунимизча закотларимизни, фитрларимизни, ушр ва фидяларимизни бериб, уларнинг кўнгилларини олайлик. Зеро, бир мўминнинг кўнглини кўтаришлик Аллоҳнинг байтини тавоф қилишдан ҳам афзалроқ, деб бежиз айтилмаган.\nҚилинадиган ифторликларимизни айримларга ўхшаб дабдабабозликка айлантирмай, исрофдан сақланиб, маҳалла-кўйимиздаги беморлар, ёлғиз кексалар ҳолидан хабар олиш, кўнгли ярим инсонларни йўқлаш, етим болаларга ҳадялар бериш каби гўзал инсоний фазилатлар билан уйғун ҳолда бўлишига эришсак айни иддао бўлар эди. Муборак Рамазон кунларида турли хил фойдасиз гап-сўзлар, беҳуда ўйин-кулги, ғийбат, бўҳтон ва ёлғон каби иллатлардан сақланиш рўзадорларнинг фазилатларидандир. Расулуллоҳ соллаллоҳу алайҳи васаллам: “Рўзақалқондир. Рўза тутган киши ёмон сўзларни сўзламасин, қўполлик қилмасин. Агар бирор киши у билан уришса ёки ҳақорат қилса, икки марта рўзадорман десин” дедилар. (Имом Бухорий ривояти).\nБу ойда халқимиз ҳар қачонгидан ҳам саҳийлик, олийҳимматлик кўрсатиб, фақир ва мискин одамларга садақа, эҳсон, таом улашиб саховатда мусобақалашишган. Айниқса, савдогар ва дўкондорлар бу ойда молларини ва озиқ-овқат махсулотларини нархини ҳар қачонгидан ҳам пасайтириб ҳалқимиз олқишини олганлар.


Россияда ваҳшийларча ўлдирилган ўзбекистонлик аёл ватанда дафн этилди\nРоссияда ўз иш жойида ваҳшийларча ўлдирилган ўзбекистонлик У. Эгамуротованинг жасади, ватандош сифатида, Ўзбекистонга етказилди ҳамда 2-май куни дафн этилди, деб хабар қилмоқда ТИВ матбуот-хизмати.\nХабарда айтилишича, марҳума келиб чиқишига ўзбекистонлик бўлиб, 2011-йилда доимий яшаш жойини Россияга кўчирган ҳамда Россия Федрацияси фуқаролигини олиб Ўзбекистон фуқаролигидан воз кечган.\nШунга қарамай, 2019-йилнинг 1-май куни У.Эгамуротованинг жасади, ватандош сифатида, Ўзбекистонга етказилган ва дафн этилган. Жасадни жўнатиш ва дафн этиш ҳаражатларини россиялик иш берувчи ўз зиммасига олган. Марҳуманинг 3 нафар фарзанди – Россия фуқаролари Тула вилоятида ўз оталари – Россия фуқароси қарамоғида қолган.\nАйни пайтда Тула вилояти Тергов бошқармаси Узловая шаҳри тергов бўлими томонидан Россия Федерацияси Жиноят кодексининг 105-моддаси 1-қисмида кўзда тутилган жиноят (одам ўлдириш) аломатлари бўйича очилган жиноят ишининг тергов жараёнлари давом этмоқда.\nМазкур жиноятни содир этганликда гумонланаётган Россия фуқароси қамоққа олинган. Айни пайтда у билан тергов ишлари олиб борилмоқда ва у Россия Жиноят кодекси доирасида ўз қилмишига яраша жазо олади.\nЎзбекистоннинг Москва шаҳридаги Элчихонаси консуллик бўлими Тула вилояти Узловая шаҳрида фуқаро У.Эгамуротованинг ўлдирилиши билан боғлиқ вазиятни кузатиб боришда давом этмоқда, дея хабар қилди Sputnik.\nТермиз туманидаги молхонада аёлнинг жасади топилди\nВидео: Ўзбекстонда мудҳиш жиноят содир этган қотил Россияда қўлга олинди\nМурод Хонтўраев яна пичоқланди


Ўзбекистонда Nike ва Adidas кроссовкаларини ишлаб чиқариш лойиҳаси амалга оширилади. Маҳаллий бозорда фақат 20 фоизи қолади » Sangzor.uz - Инновацион ахборот портали\nSangzor.uz » Иқтисодиёт » Ўзбекистонда Nike ва Adidas кроссовкаларини ишлаб чиқариш лойиҳаси амалга оширилади. Маҳаллий бозорда фақат 20 фоизи қолади\nЎзбекистонда Nike ва Adidas кроссовкаларини ишлаб чиқариш лойиҳаси амалга оширилади. Маҳаллий бозорда фақат 20 фоизи қолади. Бу ҳақида "Экономическое обозрение" журналига ҳавола қилган ҳолда Batafsil.uz хабар бермоқда.


Салим Абдураҳмон. Хаёлимда англаганим (ҳикоя) - www.ziyouz.uz\nБош саҳифа Ўзбек насри онлайн антологиясиСалим Абдураҳмон (1984)Салим Абдураҳмон. Хаёлимда англаганим (ҳикоя)\nЧоп этилган 11.09.2021 17.01.2021 МуаллифZiyouz.uz\nФарҳод Ширинни ҳеч кутилмаганда қадрдон боғда учратди. Ёнида ширингина қизалоқ. Шунда мўъжиза рўй берди: бир лаҳзада қалбининг тубига кўмиб ташлаган сирлари хаёлида жонланди, хотиралар кўз олдидан кино тасмасидек ўта бошлади.\n…Улар бир-бирини университет ётоқхонасида топишди. Топганда ҳам бу учрашувдан роппа-роса икки йил ўтгандан кейингина топишди. Ўшанда баҳор эди. Ҳар томон яшилликка бурканган, ётоқхона ҳовлисида турфа гуллар очилиб, атроф ўзгача бир гўзал қиёфага кирган. Йигит-қизлар қалбида нафис туйғулар ўзини намоён эта бошлаган кунларнинг бири. Улар бир муддат ётоқхона олдидаги ўриндиқда ўтириб суҳбатлашишди. Йигит шундоққина ўриндиқ ёнидаги қийғос очилиб турган атиргуллардан бирини узиб, қизга тутди. Қиз ҳам жилмайиб қўлини узатди. Бир муддат суҳбатлашишди ҳам.\n– Исмингиз нима, яхши қиз?\n– Қайси қиз ўз исмини илк кўришганда айтаркан?\n– Дўстона сўраяпман.\n– Ширин! Ростданми? Меники эса Фарҳод.\n– Ҳазилни ҳам олар экансиз-да.\n– Бу ҳазил эмас. Ростдан ҳам шундай. Мана, истаган одамингиздан сўрашингиз мумкин. Бу бир тасодиф, холос.\nБу суҳбат кейингиларига йўл очди. Ушбу танишув ҳар иккисининг наздида тақдир иноятидек эди. Аввал дўст бўлиб юришди. Бу дўстлик муҳаббатга айланиб улгурганини улар мана шу икки йил ўтгандан кейингина билишди.\nФарҳод ва Ширин бошқа-бошқа вилоятдан, бошқа-бошқа университетда ўқир, ўшанда қиз ётоқхонага қариндошини кўргани келганди. Қариндош эса Фарҳоднинг ўртоғи бўлиб, бу барчасини шу ўриндиқ атрофига жамлаганди.\nБир куни Фарҳод унга севгисини билдирди. Бедор тунларнинг бирида дилидагини бир дунё қилиб SMSга жойлаб жўнатди. У тарафдан аниқ жавоб бўлмади. Лекин Фарҳод қизнинг ўзига мойиллигини яхши англарди. Жавобсиз SMS уларнинг яна ҳам тез-тез кўришишига сабаб бўлди. Борар манзил эса шаҳар марказидаги боғ, у ердаги ўриндиқлардан бири. Улар ҳар куни дарсдан кейин метро бекатидан чиққан жойда учрашишар, боғни айланишарди.\nФарҳод севгилисининг жавобини интиқ кутиб, ўзидан сўраб розини ололмай юрган кунларнинг бирида Ширин қўлига буклоғлик қоғоз тутди. Фақат ётоққа боргач очишини тайинлади. Фарҳод сўз берди-ю, ётоқхонага боришга сабри етмай таксидаёқ очди. Илк жумлалар уни ширин ҳислар қаърига улоқтирди. Хурсандлигидан бақириб юборди. Шофёр жинними бу дегандек бир-икки бор унга қараб қўйди. Хат эҳтирос билан бошланганди:\n“Фарҳод ака, юрагимдаги бир дунё орзу-умидларимни сизга ишондим. Яна ишонганим – сиздан бошқа мени бахтли қила олмайди… Севгингизни изҳор қилган кечадан буён қалбимда бир сўз, бир гап: хўп, хўп, хўп…\nРости, ўзим ҳам бахтиёрман, чунки оппоқ, пок орзуларимни, ўзимни яхши бир инсоннинг қўлига, кўнглига топширяпман. Ўйлайманки, йиллар бўйи бир-биримизни ардоқлаб, асраб яшаймиз. Ўртадаги ишончимиз, самимиятимиз, муҳаббатимиз умримиз охиригача шундайлигича қолади. Бу қарорга келишим осон бўлмаганига ўзингиз ҳам гувоҳсиз. Лекин мен энди танладим, танлаганда ҳам ўзимга муносиб, хаёлларимда асраган, йиллар бўйи кутган инсонимни танладим. Бу танловдан, аввало, ўзим бахтиёрман…\nМениям сизники каби орзуларим кўп, бахтли бўлишни, бўлганда ҳеч кимникига ўхшамайдиган бахтим бўлишини, севикли ёрим билан ҳамиша ҳамдам, ёнма-ён, сирдош, дўст бўлишни истайман. Бу йўлда неки қийинчилик бўлса, барчасини енгиб ўта оламан, бунга иродам етади. Биласиз, бироз ўзига ишонган, ҳатто бино қўйган қизман. Мабодо, сизнинг ёнингизда ҳам шу қилиғимни қилиб қўйсам, мени кечиринг, тўғри тушунинг. Зеро, бу инжиқ кўнгилнинг нозлари, тантиқликлари менман, мен шу туйғулар билан борман. Менам романтикман, романтик бўлганда ҳам унча-бунчамас. Фақат ҳаёт менга ҳамиша бешафқат муносабатда бўлади, лекин мен унга жавобан ҳаммага, ҳамиша бахтлиман, дея уқтириб яшайман…\nОила – муқаддас даргоҳ, мен у ерга ёлғон ёки хиёнат билан кириб боришни истамайман. Мени жонимни, имонимни бутун қиладиган инсоннинг юзини ерга қаратишни истамайман. Шунинг учун қалбимни, тизгинсиз, осмонвор орзуларимни ҳеч кимга бермай келдим, юрагимни ўзгалардан, айниқса, йигитлардан қизғониб яшадим. Сизга туҳфа этаётганим, энг нафис чиннидан ҳам шаффофроқ, нафисроқ бўлган қалбимни асранг (ўзим уни ҳар доим ҳам асрай олмайман)… Шунда мен ҳам сизнинг кўнглингизни, орзуларингизни асрай оламан, ўзим истаган оиланинг бахтли бекаси бўла оламан. Сизни эса шу оиланинг шодумон беги бўлишингиз учун неки қийинчилик бўлса, барчасини енгиб ўтишга ҳаракат қиламан. Фақат сиздан бир илтимос, мени ҳеч қачон ёлғиз қолдирманг. Ёлғизликдан қўрқаман, ундан нафратланаман!\nШу дамда Фарҳод осмонларга учди. Атрофдаги ҳамма, йўлида учраган ким бўлсин – барчасига бахтиёрлигини айтмоқчи бўлар, Ширин рози бўлди, деб баланд овозда ҳайқиргиси келарди. Ўзига келганда, қандайдир нотаниш жойда эди. Таксидан ярим йўлда тушиб қолган экан. Бошқа машина тўхтатишга тўғри келди.\nШундан сўнг ҳақиқий севги, ҳақиқий учрашувлар бошланди. Адоғи йўқ SMS ёзишлар тунни тонгга уларди. Нима бўлганда ҳам йигит қизни ёлғиз қолдирмасликка интилди.\nКунларнинг бирида бир-бирига боқиб ўтиришганда Фарҳод қизнинг қўлидан тутиб, ўзига тортди. Ширин нима бўлганини англаёлмай қолди. Шошиб ўрнидан туриб кетди. Буғдойранг юзи қизил олмадек бўлди. Фарҳод ҳозир у аразлаб кетиб қолади, деб қўрққанди, бундай бўлмади. Ширин ёнидаги чинорга елкасини бериб, нигоҳини ердан узмай:\n– Бунақа қиладиган бўлсангиз, бошқа келмайман, – деди.\n– Хўп, хўп, кечир…\nУлар қўл ушлашиб узоқ сайр қилишди. Бу каби учрашувлар ҳар куни канда бўлмай давом этар, қуёш ботай деганда, Фарҳод Ширинни гоҳ автобусга чиқариб, гоҳ ўзи таксида уйига ташлаб ортига қайтарди.\nТунлари SMSлар ёмғири икки қалбнинг туб-тубида ётган сўзларни бир-бири томон олиб учар, алангали муҳаббат тобора авж оларди:\n“Шириним, мен сенга жуда-жуда муштоқман, мен сенга интиқман. Ҳозир сени, кулиб турган нигоҳингни, борлиғингни хонамдаги ҳар бир нуқтадан излаяпман. Девордаги сурат, стол устидаги чироқ, ўқиётган китобимдаги ҳар бир варақ… Қайда бўлмай сен кўринасан. Тутиб олай дейман-у, қўл узатсам қўлим фақат ўша совуқ жисмларга тегиб, хаёлларим чувалашади. Ҳозир ёнимда бўлиб қолсанг-у, кўзларингга узоқ тикилсам… ”\n“Фарҳод ака, мен-да орзунинг покиза деворларига ҳар куни, ҳар лаҳза шаклсиз суратлар битаман, SMS лавҳалар ёзаман ва уларнинг барча-барчасини Сизга атайман. Биласизми, Сиз Ширинни эмас, унинг кўнглини, руҳини изланг, девонавор туйғуларини топинг, маҳкам ушлаб олинг. Шундагина саркаш бу қизнинг бори, борлиғи сизники бўлади”.\nКундузлари эса дарслардан сўнг уларни ўша қадрдон ўриндиқ қарши оларди. Уйқусизлик, дарслардаги чарчоқ билиниб турса-да, бир-бирини кўрганда барчаси ортга чекинарди. Шундай бахтли кунларнинг бирида худди шу жойда ўтиришарди. Бу пайтда баҳор ёзга ўрнини бўшатганди. Боғда, асосан, Европа дарахтлари бўй чўзган. Шундай дарахт бўлган ўрикнинг ҳар-ҳар жойда кўринаётган меваси пишган улар узиб олиб еб, унинг бошқача тахир таъми борлигини бир-бирига айтишарди. Елкалар бир-бирига тегиб турар, иккиси ҳам шодумон эди. Фарҳод гап жиловини бутунлай бошқа томонга бурди:\n– Ширин, фарзандимиз кўп бўлади-а?\nҚиз уялиб, ерга қаради.\n– Нега фарзанд ҳақида гап очиб қолдингиз?\n– Яхши ният, ҳаётим.\n– Буёғини вақт кўрсатади.\n– Биринчиси қиз бўлади. Ширингина қизалоқ. Ўзингга ўхшаган, Ширин.\n– Йўқ, биринчиси ўғил бўлади.\n– Йўқ, қиз.\n– Майли, сен енгдинг. Ўғил бўлса исмини нима деб қўямиз.\n– Сизга ёққан исмни қўямиз. Ўзи сизга қайси исм ёқади?\n– Исм… Исм. Зафар бўла қолсин. Муҳаббатимизнинг зафар қучгани ва ўзи ҳам ҳамиша зафар қучиб юриши учун исми шундай бўлади. Аслида менга шу исм ёқади. Тўхта, қиз бўлса-чи?\n– Раъно. Буни кўпдан ният қилганман. Қизим бўлса исмини Раъно қўяман деб.\n– Раъно, жуда чиройли исм. Келишдик, қиз бўлса Раъно, ўғил бўлса Зафар. Билиб қўй, биринчиси, албатта, қиз бўлади.\n– Қиз ё ўғил бўлсин – Худойим, аввало, берсин. Умри билан берсин. Ниятимизга етайлик.\n– Айтганинг келсин.\nШирин диплом олганда, Фарҳод қип-қизил гулдаста ва иккита каттакон оппоқ ўйинчоқ айиқ сотиб олиб, бирини кўтариб борди. Мўъжазгина кафеда нишонлашди. Иккисининг ҳам шодлиги чексиз эди…\nФарҳод ҳам дипломини олди. Соҳаси бўйича пойтахтда ишга жойлашди. Ширинга совчи қўйди. Совчилар унинг амакисиникига гоҳ поезда, гоҳ енгил машинада икки-уч боришди. Шириннинг ота-онаси у ёшлигидаёқ автоҳалокатдан вафот этган, шу амакисиникида ўсганди. Етимнинг эгаси кўп бўлади, дерди отаси. Бу гапнинг мағзини Ширинга совчи қўйганда чақди. Чаққанда ҳам яхшигина чақди. Қизнинг уруғи мўл, эгалари кўп топилиб қолди. Бу қариндоши рози бўлса, буниси ўйлаб кўрамиз деди, буниси рози бўлса, учинчиси узоқ деди. Хуллас, ора йўлда қолишди. Совчилар ҳар сафар аниқ бир жавоб ололмасдан қайтишарди. Ширин агар ота-онам бўлганда, бундай бўлмасди, деб йиғлаб ҳам олди. Фарҳод ҳаммаси яхши бўлади деб уни юпатди. Лекин…\nБу орада Шириннинг амакиси Фарҳод билан суҳбатлашгани Тошкентга келди. Узоқ йўл босганини айтишни канда қилмади. Улар кафеда кўришишди. Бир пиёла чой устидаги суҳбат қисқа бўлди. Амаки савол берди:\n– Келажакдаги режаларингиз қандай, ука?\n– Танлаган соҳам бўйича кетаман. Мана, ишни ҳам бошладим.\n– Яшаш қаерда, қандай бўлади?\n– Бу йил отам уй олиб бермоқчи.\n– Мабодо, Тошкентдан кетар бўлиб қолсангиз, нима бўлади?\n– Дипломим бор. Борган жойимда ишимни топаман. Ҳеч бўлмаса қишлоғимга борсам, иш тайин.\nШу гапи амакига ёқмади. Юзи гезарди.\n– Энди, ука, насиб деб гапириш керак. Ҳаракат қилса ҳамма нарса бўлади. Худо насиб қилса, шу ерда ўз ўрнимни топаман деб ният қилиб, шунга интилиш керак.\n– Амаки, бор гапни айтдим-да, ҳеч ким келажагини олдиндан кўролмайди-ку.\n– Ният қилинса, ҳаммаси бўлади.\n– Тўғри айтасиз. Менинг ҳам ниятим – шу ерда қолиб ишлаш. Шундай ҳам бўляпти.\nУлар хайрлашишди. Амаки нима қарорга келди – кўришишганда Ширин бу ҳақда индамади. Ўзи ҳам аввалгидек эмасди. Кўп ўйланарди. Сўраса, ҳаммаси жойида деб ўзини кулишга мажбур қиларди. Фарҳод буни сезар, бир кун яхшилаб гаплашиб олишни кўнглига тукканди.\nКуз ҳукмини ўтказиб бўлган шундай кунларнинг бирида улар боғдан чиқиб, автобус бекати томон юришди. Йўлда кўп гапларни гаплашиб, бекатга етиб келганини билмай қолишди. Таниш рақамли автобус кўринди. Бу рақам Фарҳодга ёқмасди. Сабаби, бу рақамни асли ҳаётда ҳам ёқтирмасди, ҳам севиклисини олиб кетиб қоларди-да бу рақам. Автобус тўхтади. Қизнинг меҳри ийиб кетди. Айни дамда Фарҳодга шундай туюлди. Бу етти ухлаб тушига ҳам кирмас, чунки Ширин ҳеч қачон бундай қилмасди. Бу сафар шундай бўлди. Юзини чўзиб, йигитнинг юзига секингина лаб босиб, автобусга чопиб чиқиб кетди. Кетди. Сонияларда юз берган бу ҳолат Фарҳодни гангитди. Ҳозиргина севиклисининг лаблари теккан жойни бармоқлари билан сийпалаганча жилмайиб, автобус кўринмай кетгунча ортидан қараб қолди. Ичдан шодланди. У айни пайтда бу бўса, бу шодланиш охиргиси эканини билмасди. Ўзига келганда бу рақамли автобусдан яна бир нечаси ёнидан ўтиб улгурган, у эса кафти юзида ҳамон бекатда турарди. Кеча кечаси қариндошлари ё бизни де, ё ўшани, деган шартидан сўнг ора йўлда қолган Ширин бу гапни учрашувда севиклисига айта олмаган, бекатга етгач бўса ҳадя этиш билан чекланган, ўриндиққа ўтиргандан кейингина юм-юм йиғлаб кетганди. Унинг ҳолатини Фарҳод билган-да қай ҳолга тушарди. Буни тасвирлаш қийин. Жуда қийин. Ёзувчи учун ҳам жуда оғир. Шу орада…\nҲаммаси телефон компаниясининг тугатилиши билан бошланди. Аксига олиб Фарҳод ҳам шу компания мижози эди. Телефони ишламай қолди. Бошқа компанияга уланишига эса вақти бўлмади. Уч кунча Ширинга телефон қилмади. Сонияда эслаб турадиган севгилисини уч кун йўқламади. Ҳар он хаёлида бўлса-да, сим қоқмади. Учрашишни таклиф қилмади. Битта бўлсин SMS ёзмади. Қани Ширинсиз қанча яшар эканман, деб ўзини синаб кўрмоқчи бўлди. Бу синов уч кундан ошмади. Охири ишхонасидаги телефондан сим қоқди. Шундан сўнг, улар учрашадиган бўлишди. Ўша боғда. Фарҳод юриб эмас, учиб борди. Шу жойда ҳаммаси аксига олди.\nШириннинг кайфияти бутунлай тескари эди. Фарҳод қўлидан тутмоқчи бўлди. Туни билан йиғлаб чиққанми, кўзлари шишиб кетган Ширин рўйхушлик бермади. Аксинча, хафа бўлганини баралла ошкор қилди.\n– Нега телефон қилмайсиз?\n– Номерим ишламаяпти, биласан-ку.\n– Унақамас. Янги номер олай.\n– Яхши кўрсангиз, бундай қилмасдингиз. Гаплашишнинг иложини қилардингиз.\n– Бу нима деганинг.\n– Аввалги эътиборингиз йўқ. Мендан совугандексиз?\n– Ундай дема.\nФарҳоднинг жаҳли чиқиб кетди.\n– Инжиқлик қилма.\n– Ким инжиқлик қиляпти.\n– Сен, ҳарқалай мен эмас.\n– Шунақами? Ҳали мен инжиқ бўлдимми?\n– Шунақага ўхшаяпти.\n– Унда мени унутинг.\n– Унутинг, вассалом.\n– Бунақа дема.\n– Нима дейин?!\nБу гаплардан сўнг орада кўринмас жарлик ҳам пайдо бўлгандек кўринди Фарҳодга. Қиз ортиқ бир сўз демай кўзда ёш билан ўз йўлида кетди. Бу пайтда қаҳратон қиш қадам қўйган, изғирин эсар учиб, йўлда туриб қолган сап-сариқ япроқларни Ширин этиги билан эзғилаб-эзғилаб кетиб борарди. Фарҳод ортидан маъюс тикилиб қолди. Елкаси кўтарилиб-тушиб бораётган Шириннинг борган сари қадами секинлади. Бир бор тўхтади ҳам. Кетиш ё ортга қайтишга иккиланаётгандек эди у. Биринчиси устунлик қилди. Фарҳод ортидан чопмоқчи бўлганда қиз таксига ўтириб бўлганди. У бир бор бўлсин ортига қарамади. Кетди.\nШу-шу бири-бирини кўришмади. Фарҳод кўп бор телефон қилди, тушолмади. Номерини алмаштирибди. Уйига, ишхонасига қидириб борди. Тополмади. Кейин билди… Билганда кеч бўлган Ширин асли ўзлари томондан бўлса-да, ушбу шаҳарда яшайдиган ўзга бир инсоннинг ёрига айланганди.\nШириннинг қариндошлари устун келди. Танловда Ширин уларни танлади. Шунга мажбур эди. Оқ сут бермаган эса-да, туз берган, тарбиялаган, ўқитган. Ширин буни асло унутадиган қизлардан эмасди. Уларни ҳам тушуниш керак, жигарларидан қолган биттаю битта омонатни узоққа ирғитгиси келмаяпти, деган хаёлга ҳам борди. Ўйлай-ўйлай охири шундай қилишга, яъни Фарҳоднинг олдига келаётганда бир қарорга келган, уни ортиқ умидвор қилгиси келмай, ранжитиб, ўзидан совутишни мақсад қилганди. Телефон қилмагани тайёр сабаб вазифасини ўтаб берганди. Йиғлаб ортига қайтиб севиклисининг кўксига бош қўйишга бир баҳя қолган, бу жойда яна озгина турса, аниқ шундай қилишини билиб ўзини мажбурлаган ҳолда илгарилаган таксига ўтиргачгина кўз ёшларига эрк берганди. Кейин… Кейин… Қанча-қанча кўз ёшлар дастрўмолини ивитди. Барчаси фойдасиз бўлди. Ўшандаёқ бошқа сабаблар қаторида Фарҳоднинг жавоби амакига ёқмаган, у киши бир қарорга келганди.\nЙиллар ўтди. Фарҳод уйланди. Фарзандли бўлди. Ўғил. Исмини ўзи қўйди: Зафар. Бу исм Ширинни ҳар қадамда эслатиб туришини, зафар қучмаган муҳаббат азоби янгиланишини билса-да, нима бўлди билмайди, тилида шу исм айланаверди. Охири Зафар исми тилида жаранг сочди. Бу исм ҳаммага, келинга ҳам ёқди. Зафар улғайиб, бешга кирди. Бир куни…\nЮртга яна нечанчидир баҳор меҳмон бўлган, атроф яшилликка бурканган, ҳовлиларда олчалар оппоқ гулга кирган пайт. Дам олиш кунларидан бири. Фарҳоднинг иккинчи фарзанди кутилаётган пайт. Хотини УЗИга тушганда, дўхтирлар қиз дейишибди. Келибоқ эркаланиб исмини нима деб қўямиз, деди эрига. Раъно жавобини олгач, жуда чиройли исм, мен ҳам шу исмни айтмоқчи эдим, қизимизнинг исми, албатта, Раъно бўлади, деб хурсанд бўлиб кетди.\nҲозир у шифохонада. Шифокорнинг айтишича, бир-икки кун бор кўзи ёришига. Фарҳод ҳар куни бориб, хабар олади. Бугун ҳам бориб, ҳар эҳтимолга қарши ёнида қайнсинглисини қолдириб келди. Сўнг Зафарни етаклаб кўчага чиқди. Чиқди-ю, боғ томон юрганини билмай қолди. Авваллари оёғи тортмасди. Хотини бир-икки бор айтганда, у-бу нарсани баҳона қилиб унамади. Бугун эса…\nНима бўлди, билмайди, оёқлари ўзига бўйсунмаган ҳолда шу томон судради. Борди. Таниш жойлар. Хаёли минг бир кўчага ўрмалади. Ўша чинор. Ширин унинг панасига яшириниб, бошини чиқариб кулиб турган ҳолати. Илк бўса. Бу ҳамон кўз олдида. Унутмайди. Унутолмайди. Ёнида Зафар чинорнинг пўстлоқларини сийпалаб, биж-бижлаб ниманидир сўзларди. Ёлғизоёқ сўқмоқ. Ўрик, ҳа, ўша тахир таъмли ўрик гулга кирибди. Юрди, тўхтади. Юрди. Олдинда… Юраги беихтиёр дук-дук ура бошлади. Эътибор берди. Қаради. Қаради-ю қотиб қолди.\nБир пайтлардаги қадрдон ўриндиқда Ширин ўтирарди. Ҳа, ҳа, адашмаяпти: у – Ширин. Ширин ҳам ўрнидан туриб кетди. Бир-бирига қараганча қотиб қолишди. Узоқ туришди. Ўша нигоҳ, ўша ёндирувчи кўзлар. Фақат юзи озгина сўлғин. Ёнида ширингина қизалоқ. Кўзлар намланди. Ёш томчилади. Орадаги масофа икки одим. Икки одим-а. Икки одим ташлашса, бир бирига етади. Бир пайтлар етишарди. Энди-чи? Бу икки одим улар учун жуда узоқ манзил. Етиб бўлмас манзил. Минг уринишса-да, бунинг иложи йўқ.\nЗафар жилмайиб уларнинг ёнига борди.\n– Ассалом, опа.\nЖимлик. У бунга эътибор бермади. Қизчага қараб жилмайди.\n– Раъно. Сеники-чи?\n– Зафар. Дада, қаранг исми Раъно экан. Ойинг сенга Раъно деган сингил олиб келишга кетди дегандингиз. Бу ўша Раъноми, дада? Унда ойим қани?\n– Йўқ, у-у…\nХурсанд бўлиб кетган Зафар Раънога гапирди:\n– Менинг исмимни дадам қўйган.\n– Меникини ойим. Менинг ҳам Зафар деган акам бор.\n– Ростданми? Дада, Раънонинг Зафар деган акаси бор экан. Менга ҳам ойим Раъно деган ука олиб келади-а?\nЗафар дадасидан жавоб бўлмагач, Раънога ўгирилди.\n– Нечи ёшга кирдинг?\n– Тўртга. Ўзинг-чи?\n– Бешга. Дада, дадажон, Раъно мендан бир ёш кичкина экан.\nЗафар аввал дадасига, сўнг Ширинга қараб туриб қолди. Унинг кўзидаги ёшни кўриб, ҳайрон ҳолда гапирди.\n– И-е, нимага йиғлайсиз, опа. Ким сизни хафа қилди.\n– Ҳеч ким, ўғлим, ҳеч ким.\n– Унда нега йиғлаяпсиз?\n– Ўзим, ўзим.\n– Оналар йиғламайди, дейди, ойим, сиз ҳам Раънонинг ойисиз-а. Йиғламанг. Хўпми?\nШирин кўзидан оқаётган ёшни чўнтагидан дастрўмол олиб шоша-пиша сидирди. Сўнг Зафарга қараб жилмайишга ҳаракат қилди.\n– Мана, йиғламаяпман.\n– Зафар, менинг котта, ўзимдек келадиган оппоқ айиғим бор, – дея Раъно Зафарга мақтанишга тушди.\n– Меники ҳам бор. Истасанг, сенга бераман. Иккиси дўст бўлади.\nСўнг Фарҳодга ўгирилди.\n– Дада, айиқни Раънога берсам бўладими?\n– Ҳа, ҳа-а. Бўлади-бўлади, ўғлим…\n– Ана, дадам ҳам рози бўлди. Бизникига борсанг уни сенга, албатта, бераман. Борасан-а?\n– Ойим розилик бермайди. Ўзинг бизникига борақол.\nБолалар бидиллашиб гаплашар, иккиси эса тош қотганча турар, ортга қадам ташлашнинг ҳам, бири бири томон юришнинг ҳам имкони йўқ эди…\n– Дада, Раъноларникига олиб борасиз-а, айиқчамни унга бермоқчиман. Эшитяпсизми, дада? Сизга айтяпман, – дея Зафар бармоқларидан тортиб бир неча бор эркаланиб сўрагандан кейингина Фарҳод ўзига келди. Бу пайтда Ширин Раънони етаклаб катта кўчага чиқиб бўлганди. Фарҳод унинг такси тўхтатиб, кўздан пана бўлганча ортидан қараб қоларкан:\n– Олиб бораман, ўғлим, айиқчангни, албатта, унга берасан, – дея Зафарни даст кўтариб, маҳкам бағрига босаркан ғўлдирарди:\n“Ширин, мен сени асрай олмадим, пок севгингни асрай олмадим. Илк хатингда битганингдек, оппоқ орзуларингни, ўзингни менга, хаёлларингда асраган инсонингга топширгандинг. Мен эса иродасизлик қилдим, севгим ва бахтим учун интилишим, ҳаракат қилишим, охиригача курашишим керак эди. Тақдир экан, дея қўл силкиб қўя қолмаслигим керак эди. Нима бўлганда ҳам энди ғишт қолипдан кўчиб бўлди, Ширин. Сен билан ўзинг битганингдек ҳозир ҳамдам, ёнма-ён, сирдош бўлмасак-да, мендан узоқларда, жуда-жуда узоқ туман ичида бўлсанг-да, ҳаёт бу сафар иккимизга ҳам бешафқат муносабатда бўлган эса-да, сен ҳамон қалбимда, хаёлимдасан. Сенинг бахтли бўлишингни истайман. Қай ерда бўлма, ким билан яшама, ҳамиша бахтли бўл! Бугун билдим: мен каби фарзандларинг бор, Зафаринг, Раънонг бор. Демак, оиланг тинч. Бундан хурсандман. Жуда-жуда хурсандман. Эринг билан фақат ва фақат бахтли бўл, фарзандларингнинг бахтини кўр, мен сенга чин дилдан шуни тилайман. Яна бир бор айтаман: ёнимда бўлмасанг-да, сен ҳамиша қалбимда, хаёлларимда асраганимсан, Ширин, Шириним!”\nФарҳоднинг армонли ўйини телефоннинг овози бузди. Чўнтагидан олиб, қаради. Аёлидан SMS келибди. Шошиб тугмани босди:\n“Дадаси, қаерлардасиз? Суюнчи билан келинг! Раънонгиз туғилди! Қизингиз шашқалоқ экан. Вақтини кутиб ўтирмади…”\n«Ёшлик» журнали, 2018 йил, 9-сон\nРукнларСалим Абдураҳмон (1984)\n← Аввалги Аввалги Ҳайдарбек Бобобеков. Ўтмиш ва тасвир (1989)\nКейинги → Кейинги: Асад Дилмурод: Тарихий меъёр ва эстетик масъулият


TAS-IX ҳудудидаги сайтлар авария сабаб узилишлар билан ишламоқда - UzNews.uz\nTAS-IX ҳудудидаги сайтлар авария сабаб узилишлар билан ишламоқда\nTAS-IX ҳудудидаги кўплаб веб-сайтлар узилишлар билан ишламоқда. Уларга фақатгина VPN орқали кириш мумкин.\nБугун, 19 июль куни TAS-IX ҳудудидаги кўплаб ресурслар узилишлар билан ишламоқда.\n«2019 йил 19 июль соат 03:15дан «TAS-IX» МУТҲМ ННТ томонидан авария тиклов ишлари олиб борилаётгани муносабати билан «TAS-IX» ҳудуди ресурсларида узилишлар кузатилади», - деб хабар бермоқда Ўзтелеком.\nTAS-IX ҳудудидаги сайтларга фақатгина VPN орқали кириш мумкин.


ЯҚИН ИНСОНИНГИЗ ҚАРАМЛИГИНИ АНГЛАТУВЧИ 5 БЕЛГИ • NeMolchi.uz\nBosh sahifa Jabrlanganlarga maslahat ЯҚИН ИНСОНИНГИЗ ҚАРАМЛИГИНИ АНГЛАТУВЧИ 5 БЕЛГИ\nЯҚИН ИНСОНИНГИЗ ҚАРАМЛИГИНИ АНГЛАТУВЧИ 5 БЕЛГИ\nҲамма қатори ичади. Сал кўпроқ ичишни бошлади. Хушёр юрган вақтлари камайиб қолди. Ичкилик ёки гиёҳвандликка муккасидан кетди. Бу сўзларни айтиш ҳеч бир инсонга осон эмас. Яқининг ичкиликка берилиб, кўз олдингда сўлиб борса-ю, қўлингдан ҳеч нима келмаса, бундан ёмони йўқ. Шунинг учун ҳам ичкиликбозликнинг олдини олиш керак. Хўш, қайси белгиларга эътибор бериб, бу иллатни ўз вақтида аниқлаш мумкин?\nҚарамлик томон кетаётган инсонларда турли баҳоналар тайёр туради. Масалан, «Ишим қийин, чарчоқ чиқаришим керак», «муаммоларни унутмоқчиман», «ижод қилишимга ёрдам беради», «усиз ухлай олмайман» каби. Изчиллик билан қарамлик ортиб боради ва одамлар ҳаётини унга мослайди. Мабодо янги кун тартиби ўзгарадиган бўлса, қарам инсонлар асабийлашишни бошлайди ва бу унинг яқинлари учун мисоли сигнал бўлиши керак.\n2. Кайфият ўзгариши\nҚарам инсоннинг феъл-атвори ўзгарувчан ва олдиндан билиб бўлмас даражага келиб қолади. Гоҳ хурсанд бўлса, гоҳ асабийлашиб кетади. Энг муҳими, мана шундай дамларда яқин инсоннинг бўлишидир. Мабодо мутлақо бегона, унинг устига ёмон ниятдаги одам учраб қолса, аҳвол янада таранглашади. Зарарли моддалар таъсирида қарам инсон ўзи билмаган ҳолда атрофдагиларга зиён етказиши мумкин. Ҳушига келгач эса, узр сўрашга ҳам ҳаракат қилади.\n3. Муносабатларнинг ёмонлашуви\nАслида ҳаммаси беозор улфатчиликдан бошланади. Секин-аста бу даврага бошқалар ҳам қўшилиб, нопок ниятли одамлар иродаси суст даврадошларини ўз қармоғига илинтиради. Бундай вазиятда қарамликка тушиб бораётган инсонни улфатларидан айириш керак. Шунда уни оилага қайтариш мумкин. Лекин афсуски, бунга эришолмаган оилаларда ажримлар тез-тез рўй беради.\n4. Ишчанликнинг пасайиши\nКўпчилик қарам одамлар иложи борича ишини сақлаб қолишга ҳаракат қилади, чунки уларга молиявий маблағ жуда зарур. Лекин қарамлик кучайган сари касбий мажбуриятларни бажариш қийинлашиб бораверади. Нафақат меҳнат фаолиятининг ўзи, балки жамоадошлар билан муносабатларга дарз кетади. Қолаверса, одамнинг умумий ҳолати ҳам ўзгаради. Жисмоний ва руҳий манбалари камаяди, ақлий қобилияти ёмонлашади.\n5. Хулқ-атворнинг ёмонлашуви\n«Уни танимаяпман! Бу иш қўлидан келмайди» — дея ажабланади қарам инсонларнинг яқинлари. Аммо нарса ўғирлаган, ёлғон гапирган, ҳаммани алдаган ҳам шу бўлади. Қарамлик кучайган сари инсоннинг салбий томонлари ортиб боради. Карахт аҳволда унинг қўлидан ҳамма нарса келади.


Ироқдан олинган хабарларга кўра, бугун Бағдод шаҳар полицияси бошлиғининг ўринбосари отиб ўлдирилган.\n05 март 2021, Тошкент вақти: 09:00\nИчки ишлар вакилининг маълум қилишича, Амир Али Наеф ва унинг полицияда хизмат қилган ўғли автомашинада ишга кетаётганларида отиб ўлидирлган.\nШунингдек, полиция вакилига кўра, Бағдоднинг яна бир полиция маҳкамаси олдида худкуш кимса уюштирган портлаш натижасида 4 нафар полициячи ҳалок бўлган. Портлаш полициячилар навбатни топшираётган пайтда содир этилган.\nОхирги пайтларда Ироқнинг янги ташкил этилган хавсизлик кучлари жанггарилар уюштираётган хужумларда асосий нишон бўлиб қолмоқда. Жанггарилар Ироқ хавфсизлик кучларини АҚШ ҳарбийлари билан ҳамкорлик қилганликда айбламоқда.\nЯна бир хабарга кўра, кеча қуролланган шахс Самара шаҳри ҳоким ўринбосари Муҳаммад Музаффарни отиб ўлдирган.\nАйни пайтда, Ироқ расмийлари охирги кунларда мамлакатда ўтказилган ҳарбий операциялар натижасида 147 нафар жанггари қўлга олингани ҳақида маълум қилди.


ПСЖ президенти икки ўт орасида қолди\n25 сентябрь, 2017, 09:39 966 0\nФранциянинг ПСЖ клуби ҳужумчиси Эдинсон Кавани клуб президенти Носир Ал-Хелайфининг пенальтини Неймарга бериш эвазига таклиф қилган 1 миллион евролик мукофотини рад этди. Бу ҳақда El Pais нашри хабар бермоқда.\nУругвайлик футболчининг шартномасига кўра агар у чемпионат якунида жамоанинг энг яхши тўпурари бўлса 1 миллион евро бонус олиши белгилаб қўйилган. Ал-Хелайфи эса Каванига ушбу бонусни тўпурар бўлмаган тақдирда ҳам беришга тайёр эканлигини айтган.\nКаванидан бу борада рад жавобини олган президент шундан сўнг ўз вакилларини Неймар билан гаплашиб, уни 11 метрлик зарба пайтида Кавани билан тўп талашмасликка кўндиришга ундаган. Бироқ, бразилиялик футболчи ҳам бунга рози бўлмаган.